url: =Numeino Missionary thupi :: ZOMI DAILY\nposted on 26 June 2018 at 7:28 pm Lomkholna: Biakna, News, Tdkhen\nGermany limsuaih siam Leo Steinberg a cih pen Jesu’ lim suai asiam pen dinga ngaihsut ahi hi. Ahi zongin amah Khristian hilo citciat hi. Khatvei a vahna-ah numeino a ithuai mahmah, a melhoih khat tuakin, a mah’n zong tua numeino a lim suai nuam ahih manin zol a, inn-ah a ciahpih hi.\nA limsuaihna innkhan sungah Jesu’ lim, singlamteh tunga kikhai a suaihsa khat a khai hi. Numeino in tua a muh ciangin, “Jesu kikhai lum ahihleh mawhna lian nei hiding a hive-maw” a ci hi.\nSteinberg in, “Jesu pen khialhna nei lo ee, mi khempeuh’ khialhna hangin a si a hi ve” a ci hi. Numeino in, “Aw hi maw, nangma’ khialhna hangin zong a si a hiam” a cihleh, Khristian zong a hi nailo Steinberg pen tua numeino’ thudotna in ngaihsutna lianpi pia a, a pianthaklawh ta hi.\nTua banga a pianthak tak ciangin a limsuaih enpha kikkik a, a nuai san-ah, “Nang’ aadingin ke’n ka thuak, kei’ aadingin nang bang na thuak” a cih, Tedim labu No.207, Jesu singlamteh-a kikhai khe-nuai san-ah a gelh thuah hi.\nTua pen Court Zinzendort in mukha in, a lungsim khoihlua ahih manin, Moravian Movement thupitak a phuankhia pah hi. Moravian te’ tungtawnin John Wesley a piangthak leuleu hi. John Wesley in England gambup khanlawhna pupi pa ahi hi.\n(Pasian kihel na kammalno khat tawh leitung na kilamdang sak thei hi).\nTuipi tunga khualzinte lakah, “Mutiny on the Bounty” a cih tembaw khat pen a minthang mahmah hi. Tua tembaw tungah Bligh a cih pa pen makaipi, (Captain) ahi hi. A gitloh luat manin a nungzuite kipawlin a langpan uh hi.\nTembaw neu khat tungah a mah leh a mah a pawlpih teng a khakhia uh hi. Langpang lamte in tembaw a ngah zaw uh hi. Tua bangin a paipai uhleh New Zealand leh South America kikal, Pitcairn tuikulh a tung uh hi. A tembaw ‘Bounty’ pen a haltum uh hi. Tua tuikulh-a teng mite pen gilo mahmah uh a, kum 10 a phakin tua langpang mite khat bek om lai-in a dang teng tuikulhmite in a thatlum khin uh hi.\nMore: Na kimuh kik mateng ~ Tdkhen\nTua a om lai pa pen Adam a cih hi a, a lawmte kithat khinin a mah bek a nungta lai ahi hi. Nidanga a tembaw hal’ uh sungah singkuang hoih sim khat om a, tua sungah Lai Siangtho bu khat a om hi. Tua Lai Siangtho pen Adam in a sim’leh a piangthak ngiau hi.\nTua banga a pianthak ciangin tua tuikulha teng mite’ lakah Pasian thu a hilh pah hi. A sawt lo-in khanlawhna piangin, tuikulh migilo hontang teng a piangthak khin-gai hi. Pasian in zatmawh khat beek zong a nei lo ahi hi. Tdkhen\nPrevious: Singapore gamsung ah Myanmar innteeng numei khatin piteekkhat thatlum ci’n thukibawl\nNext: Forklift hawlkhat in mawtaw tampi ataihgawp laitak Video ki khahkhia, mi 2 si, 10 valliam


timestamp: atn

url: =Chin National Front (CNF) Joint General Secretary Dr. Sui Khar tawh holimna :: ZOMI DAILY\nposted on 29 March 2014 at 2:07 am Lomkholna: Article, Interview\nNovember 2, 2013 ni in, Nadi-Myanmar Hotel, Mandalay ah kibawl “CNF le Mandalay Zomi Mipite Kimuhkhopna” ah CNF pan in Supreme Council pan Pu Salai Kipp Khua Lian le Joint General Secretary Dr. Sui Khar te hong kihel thei uh hi.\nTua ni mah in, Dr. Sui Khar le Zingsol tanute holimna kibawlna pan Tedim Liaison Zum vai, Chin National Conventin (CNC) vai, “Zomi” le “Chin” vai, Gam Thumna paina vai te kong suak sak uh hi.\nZINGSOL: CNF in Tedim mipi deihna tawh kituak lo in, Liaison Zum hong honna tawh kisai Democratic gamtat zia tawh kituak lo ci in kigen hi. Hi tawh kisai CNF pan in bang gen nuam na hiam?\nDr. Sui Khar: Na za ung. Amsa in, hih tawh kisai, Zum hon ding vai mipi Survey akibawl ciang Mipi in deihloh cih za ung. Ko lampan ka gen nop ah, hih Survey kibawlna ah, mipi tung ah bang thu(information) te kigen hiam cih hi. CNF In Tedim ah Zum hong hon ding thu pen kicing takin kigen hiam? Ahoih lam in kigen hiam? Kei zakna ciang ah, CNF in Zum hong hong leh, Siah hong dong ding, mi hong that ding na deihuh hiam cih bangi kidong cih dan in za ing.\nKo lam pan in, hih Zum honna pen, Numbat 1 ah, Kumpi le CNF kikal kizopna (Liaise) ding hi. Numbat 2 ah,Mipi te atamzaw in, Kumpite tung ah, a khasiatna (grieves) te, thuakna a tulaitakin genna ding mun om lo a, Zum pan a gen theih nading deihna tawh kihong hi.\nNumbat 3 ah, Kawlgambup Daihna bawlna ah thau gin daihna bek hi lo in, mipi te Kumpi te tung ah, khasiatna le Kituambawlna te pulak theih nading hi. Lampi, Zato lam te hong kibawlsak lo cih a kipan… Pawl khat ten hi pen “Development” lam pan en hi. Daihnabawlna lampan en leng hi Mipi aw te i zak theih nading in, sepna ah, Zumpan in pulak theih nading hi. Mipi te haksatna taktak te pen, Kawlgambup Kumpi or Zogam Kumpi in zong bang hong sepsak theih loh te kuan sem ding hiam? Hih vaipuak te inntek te tawh kizom in sepkhop theih nading hi. Tua teng hangin Zum neih ding kisam hi. Tu in ahi leh mipi te in zong hong telsiam ta ding in lamen ing.\nKhalkha a kibawl ding Chin National Conference tawh kisai, ZCD le CPP te in kihel nawn lo ding cih thupulakna te naza ung. Khawmpi vai a ding ahanciam CNF lampan hih tawh kisai bang gen nuam na hiam?\nKumpi tung ah Kilemna bawlna ah, Mipi te tawh “Gamvai Kikupna” bawl ding kamciam pia hi ung. (Maikum a kibawl ding) Kawlgambup Khawmpi ah zong, CNF deihna bek pulak lo nuam lo hi ung. Zomi mipi bupi deihna te ka pulak zawh uh ciangbek in, a thugen te tha nei pan ding hi.\nAlangkhat khat ah Gambup Daihna a deih pen, Hiamtawi te bek hi lo in, Mipi buppi zong hi in, mipi in tel in, hong kihel, vekpi akihel Gamvai naespna ahih na ding ka lunggulhna uh hi. Kawl Kumpi in zong hong thukim pih hi.\nHih tak ah Stakeholder (Akisai te) te ka et uh ciang, (1) Kumpi (2) Hiamtawite (3) Gamvai Party (4) Mipi Kipawlna te kihel ding kisam pellmawh ka sa uh hi. Kumpi pen a om khin sa hi in, Zomi sung a a dang thum te in, Common Ground (Dinmun) khat tung ah ding khawm in vapai ding, Common Stratgey tawh kalsuan leng bek KawlKumpi tawh thukikupciang muibun pan ding hi.\nGamvai kikupna pen hun sawt la thei lai ding hi. Hih hun sung ah, Zomi sung ah thukizopna, kizakna lampi khat (mechanism) neih zawh nading kideih hi. Hih dan Khawmpi bang zah vei kisam zo ding. Tutung a bekbek zong Tein 1000 val a bei hi in, hih Mechanism khat nei leng mipi teng zong kihel thei in, Kikupna le kizopna kizom to suak thei ding hi.\nKo lam pan akisai teng khempeuh kihel Khawmpi suak sak nuam ung. Party, Kipawlna khat thuzawhna hi lo in, a vekpi Khawmpi suaksak nuam ung. Tua hangin, abeisa April 2013 lai in, Zomi te Party nam 5 te tawh kimu ing. ZCD, CPP, CNP, Asho, ENDP te kiheluh hi. Tua mun ah, hong kigen pen in, ko pen, a Sapna lai a ngah te bek hi lo in, a inntek te a ut hi zaw ung kicia, ka nuam mahmah hi. Amau Party 5 teng kikumkhawm ngei uh hi. Kamsiatna tawh ZCD in “CHIN” cih kammal tawh kisai sanzawh nading haksatna om ahih man in, “CHIN” cih kammal akihel leh hong kihel zo kei nung cih hi.\nKhat le khat ngaihsutna te kizahtaksa (respect) piakna in, kisang hi. Adang Party 4 te in, Khawmpi ading Palai kitelna bang kibawl hi. Party 5 Thukimna ah, hih Khawmpi pen, CNF, Civil Soceity le Party te tawh kigawm in bawl khop ding in a kithukim hi. Tua hi a, Joint Organizing Committee khat phuan in, ZCD bel hong kihel nawn lo in, CPP kihel lai hi.\nKhat vei ah bel, CPP in hong kihel nawn lo ding ci in, Joint Committee pan pusuak uh hi. Ahihhang, a mau Makaipi kiang ah ka vapai uh leh hong kihel kik nung ci leuleu uh hi. A tawpna ah bel Khawmpi taktak hong piang ding ciang ut nawn lo uh ci hi. Agenna uh a, (Myi-Paw) Legal Party te makaihna bek hisak nuam ci uh hi. Numbat (1) ah bel abeisa hun in vekpi bawlkhop ding akithukim sa hi. Numbat (2) ah\nHih Khawmpi pen Vekpi Khawmpi (All Inclusive) deih hih in, CPP sung pan Makai pawl khat te zong Party min tawh hi lo in mimal min hong kihel nuam ung ci in, ki welcome hi. ZCD zong Special Invitiess tawh sap sawm ung. Amau Party min hangin haksa tazongin, Zomibuppi kipumkhat theihnading (Unity) in hong kihel thei ding in tudong mah lamen lai ung.\nOnline ah kikhah hih Khawmpi a Thukikupding te pen Nam tam mahmah in, hih hun tomno sung ah bang teng hong gah khia ding na lamen hiam? Bang na lunggulh pen hiam?\nHih khawmpi pan in hih Issue (Vai) khat tek ading Lamgui (Guideline) ciang bek kingah zo ding in lamen in. Hih Lamgui pen Lamlak Laipi (Concrete Proposal) ciang ahih nading pen (Expert) Mipil te le Akihel ding kigawm in Nasepdan ding (Action Plan) khat ngah leng bel hih Khawmpi pen lawhcing cih theih ta hi. Lungkim huai sa ta ing. Tua pen Kawlgambup khawmpi ah kipulak thei pan ding hi. Hih ni 3 khawng tawh bel ‘detail paper’ kingah zo lo ding hi.\n“ZOMI” cih min vai hong dong nuam ing. Ko Tedim kampau sung ah hih pen thupi ngaihsut mahmah hi ung. “Zomi” cih min tung ah nang muhna thei nuam ung.\nCNF in ka gengen uh pen, tutadih in a tamzaw san theih pen ‘Chin’ hi. Tua hi a, ‘Chin’ cih pen tulaitak in ka zangh uh hi. Ka GS uh ahi Pu Zing Cung le Pu Chin Sian Thang kimuh lai in zong gen ngei hi. “Hong pai in, ‘Zomi’ pen hong zuak in, mi atamzaw in hong san leh, CNF in tuletu in khelpah lian ding hi.” “Zomi” cih pen ‘Self-isolated trend’ (Ei le ei kituam bawlna) tawh zuun lo in, Chin mipi deihna ding “Popularized” (minthang) , “Promote” (Lamsang) lampi te tawh “Chin” minam buppi i tual min taktak “Zomi” hi zaw hi cih lampi tawh zuun huai sa zaw ing.\nAnihna ah, hih dan a Min kihel pen, a thak hi lo hi. “Lushai” pen “Mizo” ci a kikhel ngei hi. Adang gentehna khat ah bel, “Naga” cih pen Bengali te piak min hi. “Guaktang a om te” a cihna uh hi. Tua Naga sung ah zong tampi tak mah om uh ahih man in, “Naga” cih mun nuai ah Khat in na ding khawm lel uh hi. Hi dan a, ngaihsutna tuamtuam, san dan tuamtuam a om minam te sung ah, bang hoih pen hiam cih pen i zong ciat ding mah hi.\n“Chin” cih pen “bawm pua” te cih akhiat na ahiphial zong in, Minam Kipumkhat theih nading ahih leh, Ok aci hi ung. Tua mah bang in “Zomi” pen mi tamzaw in hong san theih nak leh CNF in tulian in a khel pah lian ding hi. Tua hang a zong, Pu Chin Sian Thang kiang ah “Zomi” cih min pen “ei le ei kituam koihna lam” (Self-isolated trend) tawh hong zuun kei un la, hong promote zaw un ci in ka gen uh hi.\nTulaitak Siamsin, khangno te tung ah bang hong gen nuam na hiam?\nKawlgam kong lut kik pen kum khat khawng bek hi pan hi. Ka et kawikawi ciang, Gam Thumna paina vai gen nuam ing. Hi vai pen, ko patkhiat mah hi mawk in maw. Abeisa hun lai ah pen, Sangnaupang te (CNF) te lang, Kawl Galkap te lah lang in, om nading mahma om lo hi. Ei Zomi (Chin) te pen theihsa mah bangin, nek tawm zong tawm vive hi mawk in, Kum khat ah, ni 200 na ngawn i nasep kisem thei nawn lo hi.\nHih dan tawh om suak leng khutdawh ngen suak ding maw? Bang suak ding cih kigen thei nawn lo. Tua hi mawk aiciang ah, tawmvei sung vailemna ding (temporary solution) ci-in Gamdang pai ding in, ka hanthawn uh a, ka panpih (advocate) uh hi. Ahih hang hi pen, a tawntung a ding hoih lo hi. Tawmvei sung ading bek hoih hi.\nSiamsin sangnaupangte tung ka gennop in, tulaitak pen, ko hun tawh tehna in, kihong mahmah ta hi. Hun khat lai pen, Kumpi khutnuai vive hi mawk in, tua sung ah Zomi khat Gamdang pilna sin theih nading pen Tehpih Omlo (Excellence) ciang bek lamet thei hi. Tun bel tamcihtak in a tam hi ta hi. Ei lam pan i Ginat (qualified) ding bek kisam hi. Hih akihong thak hunpha (opportunities) te lak zawh nading hanciam huai sa ing.\nAnih na ah, i Gam i lam taktak ding ciang, Chin Gam ici zongin, Zogam ici zongin, ei mahmah in i sep kei leh kua mah in hong sepsak ding hi peuh mah lo hi. Agamlapi pan in zong kisem suak zo lo ding hi. I Gam mah ah i om zongin, koikoi ah i om zongin, i Gam khantohna ding sepkhop ding hong hanthawn nuam ing. Source: Zingsol\nPrevious: Takkheh Zomi (Part 4) ~ David Tuang\nNext: Bang lungkham haksatna nei na hihiam? ~ David Tuang


url: =Ka deihloh khat ka sungah om :: ZOMI DAILY\nposted on 4 August 2018 at 9:37 pm Lomkholna: News, Tdkhen\n1. Ka nute, ka pate’ thu hong thalnial’sak vat nuam a, ahi zongin a nungsangah tua thu ka lungngai phapha hi.\n2. Khatveivei ka nu, ka pate a kihta lo bangin hong om sak vat thei a, ka muhlohna ah ka nu ka pate, a vul ningniang thei uh hi. Ahi zongin a nungsangah tua thu mah in ka nu ka pa hong khuangaih sak kik a, ka liam’sak lungtang ka dam sak kik nuam mahmah hi.\n3. Thu hong kihilh ciangin hong ngaidah sak ziau a, ahi zongin a nungsangah, thu hong hilhte ka it kik zel hi.\n4. Mite’ mai-ah hong kihisak nuam pahpah a, ahi zongin a nungsangah kiniamkhiatna mah hoih ka sa zaw hi.\n5. Hong kidot mama-in ka hoihnate hong pulaklak sak nuam a, ahi zongin a nungsangah, hong kidong phial zongin ka im nuam zel hi.\n6. Tawmtawm theipian leng, upmawh pawlkhat tawh hong behlapsak nuam pahpah a, ahi zongin a nungsangah ka theih teng zong ka gen khin nuam kei hi.\n7. A makai khatin ka om’ ciangin keimah bek hong kimu sak a, ahi zongin a nungsangah kei zong zuite ka nung etet nuam hi.\n8. Tavuan khat hong kipialeh, kei’ hoihsak bangin hong kawi-kaih sak nuam pahpah a, ahi zongin a nungsangah hong piate’ deihdanin ka sem nuam hi.\n9. Lutang khat ka hihna tawh, lutang dangte lakah ka holim uh ciangin, ka pawl pai’dante hong thunthun sak nuam a, ahi zongin a nungsangah, kipawlna a hoih thei ding lamah ka kinga nuam hi.\n10. Holimna munte-ah thu a gen nuam phadeuh a om’ciangin, “Nang bek thuthei kisa maw, ei zong gending hau sem ve-hang ee” ci-in ka lungsim sungah hong kalhsak ziau a, ahi zongin a nungsangah ka theihsa teng tawh ka behlap kikkik hi.\nIh deihloh i sunga om pen in, i kigin mama-in hong ma zat ziau thei ahi hi. Amah i kizat-zat sakleh leengla lungsim hong guanguan ding hi. Ahi zongin tua pen eima’ sungah a om ahih manin, eima’ aa ahi hi. Eima’ aa pen i thuneihna tawh i zat ding ahi hi. A zangsiam tata in tua mi pen a hoih lamlam-in zangthei ding a, a deih keileh zong a hencip thei ahi hi. Tdkhen\nPrevious: Thailand, Phuket ah numei leh pasalkhat Motorcycle tungah akizaih Photo kithehzak\nNext: The Master Keys


url: =Zomi Cup 2015 ah Tukpeng tawh ki lawmtatna nuamtak in kizo ~ Hau Za Cin :: ZOMI DAILY\nposted on 8 February 2015 at 5:41 am Lomkholna: Hauzacin, News, Sport, Zomi\nZomi makaite in hong na dawn in ka dawn ding uh tui, ka hai ding uh kamkhai (chewing gum) leh moh cih bangin hong na pia pah uh a, ka lawp semsem uh hi. Zingsang nai 10am hi a, ZOMI CUP 2015 sungah a kihel Team 32 sung pan Team 16 a kahto ding a suih nunung ni penpen uh ahi hi. Team 4 in sui ziahziah lai ahih man in tua khua 4 te kisui ka en uh a, siam thei mahmah in nopci mahmah hi. “A kihta sim pian pah hi,” cih bang pian in koh zong ka upmawh sangin Zomite na ‘kisinzaw uh’ ei ka ci uh hi. Ahi zongin koh siamna zong ka musak nuam veve uh hi J. Amau suih khit ciangin Singapore Zomi leh Malaysia ah om Zomite ka kisui pah takpi uh a, inntekte in hong zo hi. Nitak lam ciangin ZOMI CUP 2014 champion Anglangh Khua te tawh ka suih leuleu uh leh amau hong zo leuleu a,\n“Tuni bel 2-0 tuak bek khumsak mai ni,” ka ci uh hi. Ka vekpi un mimal siamna kilak tek ni ciin penalty ka suih uh leh ka vekpi un ka khum uh hiJ.\nHau Za Cin,\nPrevious: ZCD & GZA Secretary te tungpan Zomi vai thu genna omding\nNext: Makai Thakte Theih Ding ~ Hau Za Cin


url: =Siallum Kulh Thu :: ZOMI DAILY\nposted on 13 June 2014 at 4:36 pm Lomkholna: Article, History\nMangkaang te’n Kawlgam a lakkhit uh 1887kumin, Zogam dong alaksuak nadingin mangkaang galkap mang Captain Wright, Kawlpi hong tung hi. Gal kisim kulselo a, hong uk thei nading vaihawm nuamin khamtung ukpi, khua hausate Kawlpi apai nading, kamtai sawl in, hong sam sak hi. Zomi lampuite’n zong taang mi ( 5 ) tel uha, Kawlpi pai sak hi. (Sizaang Khua 5 pan ) Captain Wright tawh a kimuh uh ciang, mai etna in, azaina khap 5 le zung 3 apha Zam 5, Taubel 5, Puanzal sil 5 leh puanten ten 120 pia uh hi.Tuakhit ciang, thu hih bang in vaikhak hi, “Kam dam kazat nopna le thuhoih ding kadeih na’un Letsong dingte hong khak ungh, thusau ngaisun unla Kawlpi hong sim nawn sekei un. Kawl te om nagam teng la zo lel ding nahih uh ciang, Khamtung teng le, Kawlpi zaang teng a uk ding ka koi/kaom khin uh hi,Uk pa thu na man keiuh le, ka galkap ten hong man sakding ka hi hi.\nTaangmi ( 5 ) te in lungkim nawnloin, nial pak uh hi. Zogam a tun kik uh ciang, gam Ulian makai te kikum in, Hibang in thu zasak kik hi.”Pha hi no mangkaang te zong ko gamsung hong pai kei un.Kon no hong mungeilo hi ungh. Kazi kata te un no hong mu leh hong lau gawp ding hi. “A hih zongin Mangkaang te in eimi makai te i thugente awlmawk selo in ” Kothu hong mang zaw un, kilem nading hizaw hi, tu in kamakaai te uh Khamtung gam hong paiding hi. A hih zongin, no hong bawlsia ding hilo hi, Pawi ukpi patawh akimu ding leh gam en ding bekin hong pai ding ahi hi” ci in thuzasak kik hi.\nSizaang makai te in zong hi bangin thuzasak kik leuleu hi “Ko No makai te i gam et nasawm nauh,hong khaam zokei nung. A hizong pawi te ukpi pa tawh aki munuam nahih uh le, Kawlpi i nitum nalam pan, Pawi ukpi gam pai na lampi om hi” ci in zasak hi. Ahi zong mangkaang te in “Ko Pawi Ukpi gam paina lampi katheikei uh hi. Upper Chindwin le India gam, Sitta Kaung dong tun theihna ding, Lampi khat bawlding ka hih manun,vanpua ding kulli le a annek tuidawn ding teng hong vai hawm un”ci’n thupia ziau uh hi.\nSizaang makai tein bangma hunin, Thaangmual kan sakzo peuhmah loding ” ci’n khensat uha, innbul khat pan pasal khat temsau ,thau , tei, tawi in Mangkaang te i lampi bawlna Phual Phatzaang dong simtham in vapai uha tua munpan,Sikmol,Pauhpia, tem le lampibawlna a aki zangh ding van tuamtuam tampitakte matsak uh hi. Kawlpi dong hawlkhia in ciaksakkik gai uh hi. Tedim hausa pa Khawcin in a galkap 400 le mualbem pan 30 zong gal huh dingin hong kuansak in hong panpih sak hi. Kawlpi asim napan un, Zomi 5 si a, Mangkaang te 17 man uh hi. Tua hun pan kipan Mangkaang te zongh a galkap te Thuangthi ( Kawlpi pan tai 8 na’ah ) koito uh hi.\nSizaang gam le Kawlpi kikaal teng ah Mangkaang te le Zomi gal hang te ( United Zomi Force ) sakidel mahmah bangin,le galkidel in gamsung tengah khat le khat ki uum/kikap in kisim ngekngek uh hi.( Skirmish ) Ahi hang galvan te ki khaai lua ahih manin, nungkinkik uh hi. Tua pan Tuulsuk Zuhawm mual,Phat zaang mual Leisan mual , Han khanglam lei tawhna ,Nilum mual teng dong ah, hong sim toto uhin, Khuasak hong tung a, inn khat khit inn khat hong haltumsak uh hi. Khuasak a tun laitak Buanman khua a, Sizaang gam, Kamhau gam, Sukte uk gam, Zahau gam, le Tedim khua pan kigawm ( Zogam galkap ) 2000 bangh kikai khawm in Mangkaang te sim ding le simloding thu akikup lai tak Mangkaang te in Khuasak pan Top ( Cannon ) tawh Buanman khua agalkhat pan kap kham in,Inn, Singkung, lopate hong kaang gawp aa, Zomi ten lamdang ki sa mahmah hi. Sukte le Kamhau te,Zahau tein Sizaang makai te kiang ah “Ko le ko koma gam pan sim zaw ding kahi uh hi” ci in Sizaang te hong nusia uh ahih manin,Sizaang te zong atam zawte gamsung ah ki bucip ta’uh ahi hi.\nKhuasak le Buanman ahaal khit uhciang Thuklai Zaangpitam ah , Mangkaang galkapte’n phual hong sat leuleu uha,amaute tawh kilemna a bawl nuam te samin, pawlkhat te in kilemna bawl uh hi. A hih hang,a lel nuamlo teng le kilemna a bawlnuamlo ahi,Buanman & Voklak pawlkhat in tua autlo pawlte inn lamah ciakpih uh in,Siallum kulh to in, Mangkaangte do veve uh hi Siallum kulh ihcih in Kulpi, Nupi kulh, Kulhbaan, Kulhpeang, Galvil Dum ci in nasiatak a, akibawl/akito ahi hi.\nMangkaang te do nadingin, nasiatak a kibawl, Siallum kulh thu in , gal kilemna a bawl masa pasal 2 in Mangkaang te tungah thu puak hi. Tua ciangin , a galkapnote pai sakin kilemna bawla, unau banga om thei nading thu zasak hi. Siallum lampuite in ‘Bang ma hunin, mangkaangte nuai ah niam zaw le lel zawngei loding” ci in omuh hi. Mangkaang te’n zongh ” kilemna nong bawlnuam kei uh le, 1889 may 4 ni hongkuan ding hiungh. Nakidawm un” ci in thu zasak uh hi. Siallum lampui te’n zongh” Hi mah hen aw leh! pha hi. Manlang takin, hongkuan taun, na sisan uh luangsak ding kahi uh hi” ci in thuzasak kik uh a , asun azan in nasia tak kinging den pah uh hi.\nLampui khat ahi Pu Vum Mang in galten hong nek pianpian ciang, ama le Pu Thang Hau, thakkhat thu, kulh pan leng to a, kap ahih manin, gal te 2 si pak a hi hi. Tuapan kipan, khawl cih omloin,kikap uh hi. Tua hun laitak in zing sangnai 10 hun ahi hi. Sunthapai in kikap uha ,nitak nai 4 val dong kikap uh hi. Mangkaang te in kulh omdan condition theilo Sizaang galhaang te i alungtang khauh na pen phumang / nawkmang zolo uh hi. Liimkhai khua pan Khatkap ,Kamsuak,Son thuam te U nau te in “Ih uu le nau te nusia samding ihhiam” ci aa Mangkaang te nung pan hong kaap ciang, Mangkaang te in aZomi pih adang tampitakte akiim apaam ah aom sa ahih manin,lau in tai mang leuleu uh hi.\nMangkaang te 3 le adang 83 si hi . A hi zong Chinhill vol 1 page 31 ah mangkaang officer 1 si a, Captain Mayne le Surgeon le Quesne liam hi. Galdap 3 si a, 8 liam hi ci’n,kiciam teh hi.Gal haksat mahmah ciang bek a aki ngah Victoria Cross pen Surgeon le Quesene in ngah hi. Mangkaang te galhiam pha zaw ahih manin, nitaklam dong ciangin, kido zo nawn loin,Siallum kulhpi pan, gam le minam adingin luang 27 in gam le minam adingin,hong sihsan ahi hi. Tua ahih manin, voklaak khua aom Siallum kulh hoihtak kipuahpha kikin, mi khempeuhte et thei dingin, asi teng i min, Suangkaang tungah ki-at in tuni dong kimu thei lai ahi hi.\n– Sya Thawngkhawhau II 1954 zokhangsim na laibu part one\n– Bo Khup Za Thang i Kawlkam tawh a at Siallum Fortress ( History )\n– Lia Esther Cingh Khan Dim i Siallum Brief ( A ma ii thesis )\n– 1996 Sizaang laisim bu tan 4 sung Siallum thu\nSource: Sian Tongluan\nPrevious: Laibu simsim zo le’ng ~ Zomi Quavadis\nNext: Ih tuahkhak zelzel Email tawh ki khemna


url: =Ngaihsutna Thak Neih Den In - TUNGZANG NEWS\nNgaihsutna Thak Neih Den In\n"Na mailam a piang ding na neih bang lianin tu in ngaihsun in" cih pen a kigen tam hetlo kammal ahi hi. Leitung khantohna leh pilna, siamna, sepzia bawlzia kilamdang to zel ah mihing ngaihsutna zong a kikhek toto ahi hi. Tu laitak a hoih mahmah i cih thute pen hunkhat lai in mi khat i ngaihsutna ah a om limliam, a om kingkiang ahi hi. Tua ngaihsutna om tiuhteuh pen hong kipuah in kiphungvuh toto a tuni a thuhoih, thupi i sakte a suak ahi hi. Tua mah bangin mailam ah, nang mailam ah hih bangin piang leh hoih ding hi cih na neih leh, na ngaihsut leh na khuak sungah vom ciuciau lo in thuk ngaihsut sem in ciiktak in kantel in thukpi lutsuk khit ciang genkhia, pulak in semkhia lecin na ngaihsut bangin hong piang ding ahi hi.\nNuntakna kikhel toto leh mihing ngaihsutna kilamdangto zel ah nasepzia leh kalsuanzia, ngaihsutzia leh deihdan zong hong kilamdang toto hi. Tua hangin tomcik i nuntak sunga i kalsuanna a lamzang theihna dingin leh i nuntakna a nop theihna dingin kipawlkhopna, sepkhawmna leh tenkhopna kilekkim i neih kisam to semsem hi. Pilna siamna zonna leh sepna manlang leh tungbaih ding a kisapna tampi omta hi. Tua ahih manin ngaihsutzia ding, ngaihsutna thak neih dan ding a lampi tampi omte lak ah pawlkhat i gen suk ding hi.\n1. Mimal Ngaihsutna neu koihlo ding: Mimal khat ngaihsutna ciiktaka a pai theih leh tua pen neu koih theih hetloh leh a deihhuai mahmah khat ahi hi. Thu ngaihsut ding khatpeuh a om ciangin tua banga amah guaka lungsim tangtaka a na ngaihsun thei mi a kisam mahmah ahi hi. Ama ngaihsutna ciim leh khauh zong a muibun pen ngaihsutna hithei hi. Tua banga mimal khat ngaihsutna pen midangte tawh kikum khawm in genkhawm dingin a hoihna a hoihlohna bangmah kikum masalo ding. Bangzah ngaihsun zo, bangzah thuk bun cihte a ngaihsutna a genna pan kimu thei ding hi.\n2. Mimal tuamtuam ngaihsutnate sungkhawm ding: Tua banga mimal tuamtuam in ngaihsut thak, ngaihsutna paipi i neihte sungkhawm dingin kuamah kigenpih nailo ding, kikum nailo ding. Nang ngaihsutna tua bang hi, kei ngaihsutna tua bang hi ci nailo dingin eima ngaihsutna ciat gen khia limlim phot ding. Tua banga ngaihsutna tuamtuam a kigen, a kipulak ciangin a genkhia sate in zong a ngaihsut khakloh thute phawk kik in ngaihsun kha thei ding hi.\n3. Mimal ngaihsutnate kikumta ding: Mimal ngaihsutna tuamtuam a kigenkhiate a banban hiam, a kinaih deuh hiam, a kituak vetlo hiam - tuate kikumnawi dingin gen khawm ngengngang ding. A kizang thei ding, a kizang theilo ding, a lamdangpi ngaihsutna cihte nangawn hih sungah kikum dingin gen khia gawp ding. Kikum gawp ding hi. Tua banga kikup gawpna panin ngaihsutna tuamtuamte a kikhilkhawm khawm ahi hi. Tua a kikhilkhawm thute panin ngaihsutna thak hong piang dinga tua pen tu mahmaha zattheih ding zong hithei, mailam ah a kizang dinga thu limci mahmah zong hithei ding hi.\n4. Ngaihsutna thak pen zatsawm pah ding: Tua banga kikupna pan ngaihsutna thak hong piangkhia pen a kizang thei pah hiam ciin kisin pah ding hi. Banghang hiam cih leh a kizang thei ding pi khat a kidiah sawt ding kiphallo a, pammaih in a kizang theilo ding thu khat zong a hoih mahmah banga sit kenkan kisam tuanlo hi. Sin dingin a kizat theih ding leh zangto suaksuak pah ding. A kisam lai thu a om leh a kisamte behlap toto dingin zangtoto ding. Mailama zat dinga hoih ahih leh zong mailama zat dinga koihpah ding hi.\n5. A kizangtheite uang taka zang ziahziah ding: Mihing phattuamna dinga thuhoih khat pen manlangtak, nawhsa, leh ciil hetlo a zat pah ziahziah ding ahi hi. Tua hi kei leh kitawmzatlua cih om thei ding hi. Banghang hiam cih leh mihing leh leitung nuntakzia kikhek ziahziah ahih manin tuni a kizang thei khat a kizatpah kei leh mailam ah kizangsuaksuak nawnlo thei hi. Thuhoih, nasepzia hoih, kalsuan dan hoihte a kizat ziahziah ciangin mihingte haksatna tampi nawkkhia in a nuam a gina nuntakna ah hong lamto hi.\nTua ahih manin ngaihsutna khat peuh neulua, cihtham kei, cihtak kei cih omlo hi cih phawk ding ahi hi. A kizang theilo ding ngaihsun kei in zong kicih theihloh hi. Banghang hiam cih leh tuni a kizang theilo khat mailam ah kizangthei kha thei hi. Mihing nuntakna tangzangsak in lungnopna hong guan thei a, mihing kalsuanna a manlang leh hoihzaw ah hong domto in hun thak ah hong sangkah sak thei hi. Tua manin mimal ngaihsutna neu ngaihsut kei ni. Kei ngaihsutna kicing kei cih theihloh hi. Ken thu bangmah thei keng zong cih theihloh hi. Ka ngaihsutna mite in nuihzathuai sa kha inteh zong cih theih loh hi. A neu pen i ngaihsutna zong a gol pen i ngaihsutna a behlap leh a thek, a phop, a hu ngaihsutna hithei hi. Tua manin a gim a tawl, a sem a bawl, a thadah a tawgik...a kuamah peuh in i ngaihsutnate siit hetlo in i sunkhawm den, i genkhawm den, i kikupnawi den a thupi mahmah hi cih mangngilh kei ni.\nZomi te tukhawma holim a thukikup nuam a sa mahmah minam ihih manin i ngaihsutna te kikum toto, kigen toto lai ni.


url: =Thongsung hongdenna theiding Calendar namnih :: ZOMI DAILY\nposted on 10 January 2016 at 1:27 pm Lomkholna: Myanmar, News, Sawltak, Thailand\nCalendar cihpen vanthupi leh van manphalua mahmah hisamlo, vankhamzong hisamlo a, mi pawlkhat te bang kumthak ciangin letsong in akipia ziauziau hilel hi. Ahi zongin Thailand leh Myanmar ah Calendar in hongsung hongdenna thei cimawk hi. Banghang???\nThai gamsung ah Prime Minister asemngei te ii Photo atuang Calendar pen kumpi thunei te’n matsak uh cih kiza hi. Tuamah bangin Kawlgam ahzong Rohingya Calendar hangin kumpi thuneite in mi 5 mankhin uh cih Global Voices in genkhia hi.\nThai gamsung ah akibawl Calendar pen nidang in Prime Minister asem ngei Thaksin leh Yingluck Shinawatra te unau ii Photo kituangsak ahih manin, kumpi thunei te in zadah citciat uhhi. Hih te unau pen Prime Minister asep laitak un hawlkhiat thuaktuakmawk uhhi.\nKumpi thumanglo Lawbreaker te zahtakding hilo, thupi simding hilo hi ci’n kumpi thunei te’n genkhiamawk uhhi. Tuahang in Thaksin leh Yingluck te unua lim aki tuangsak Calendar pen hawmkhiatding ki khamcipmawk hi.\nKawlgam ahzong Rohingya Calendar abawlkhia Publishers te kumpi thunei te’n man uh cih kiza hi. Rohingya tepen avekphial in Muslim biakna hi uh a, Kawlgam ah minam Ethnic khat in ciaptehna omlo hi.\nKawlgam sungah Rohingya te kumsawtpi aomkhit uhhang in Kawlgammi hituanlo uh a, Kawlgam ah hong guklut “illegal immigrant” cihtawh Kawlgam kumpi in aciapteh te ahi uhhi.\nTua bangin Kawlgam mi ahilo te ii hongbawlkhiat Rohingya Calendar pen Kawlgam sungah buaina leh ki muhkhialhna piangsakding ahih manin, Kawlgam kumpi in phalna apiakloh ahihi.\nCalendar ahi keizong in van khatpeuhpeuh ihleiding ciangin athu, tangthu Background cihte kancianding akul pawlkhat omleh kilawm hi. ZD Sawltak #zomidaily\nPrevious: Nikhatsung palik asempak ahehpihhuai naupangno\nNext: Pupate hunkhenna ~ Thang Siangh


url: =Leitung a numei thupi pawlkhat :: ZOMI DAILY\nposted on 7 January 2019 at 8:59 pm Lomkholna: Article\n1. Queen Victoria (1819 – 1901)\nEngland kumpite sung pan Queen Victoria in kum 63 sung vilvel, ni a tum ngei lo British Empire uk hi. Amah pen mak zondan siam se hi. A tanute Russia, Germany, Greece, Denmark le Romania gam uk kumpite’ zi dingin mo khak a, a makte pen kumpi vive ahi hi.\n2. Fanny. J. Croby (1820 – 1915)\nMar.14, 1820 ni New Yorkah suak a, a suah zawh kha 6 a phak teh zatui zat-khialhna hangin a mit taw hi. Kum 9 a phak ciangin laphuah kipan a, hong minthang hi. La dawng 12 bang a phuah khit ciangin gelhkhiasak pan hi. La dawng 8000 val bang a phuah lakah a tamzaw pen Music siamte a aw (tune) bulhsak hi. Zomi Tapidawten i deih deuh, Ka gengen ding ka sasa ding, Keima kha hong liahsak, Hong paisan ke’n migi Topa; Hong naisak in; Singlamteh kiang ah; Lam tawntungah hong piapih hi, Kham khuapi; Zeisu’ tangthu kei hong gen in; Phat un, Phat un; Pasian’ min thang ta hen, Awnemin hong sam; Khia un; Hong gum thei hi; A sia ding honkhia in; cihte ama phuah vive hi. Feb.12, 1915 ni-in si hi.\nAug 28, 1910 ni’n suak hi, Albanian minam hi a, mi hehpihna lungsim nei hi. 1929 a kipan India gamah RC nungak siangtho sem hi. 1950 kumin “Association of Charita-ble Missionaries” phuan a, tagah kepna 127, sum bei lo zato 213, phak zato 54 le sum bei lo sang 60 phuan hi. Mizawng daipamte lakah Pasian’ na sem hi. Veina le itna tak tawh Calcutta ah miphak 10,000 kem hi. “Pasian’ ading nahoih khat” (Something Beautiful for God) cih laibu khat gelh hi.\n1972 kumin Nobel Prize le England kumpinu Queen Elizabeth’ II (1926-) piak “Order of Merit: pahtawinate ngah hi. Pope John Paul II (1920-2005) in zong “Blessed Teresa of Culcutta” cih minphatna pia hi. Sep 6,1997 ni-in si a, kumpite zahin thupi takin kivui hi. Gam tuamtuam pan gam ma-kaite le biakna makai tampin gal uh hi.\n4. Helen Keller (1880 – 1968)\nJune 27, 1880 ni-in Tuscumbia, Alabama, USA ah suak hi. Kha 19 a phak ciang a cina-in tua pan a mit le a bil kizang thei nawn lo hi. A nu le a paten mittaw sangah kahsak a, a khutmedawn bek tawh lai sin hi. “Ka pianpih mit tawh ni 3 sung bekbek khua mu thei le’ng ut lua ing,” ci ngeungau hi. A nuntakna a niamkiat hangin a lungsim niamkiat lo hi. Manglai, Piantit lai, Latin lai, German lai le Greek laite sin a, siam mahmah hi. Kum 24 a phakin Radcliffe College pan B.A degree ngah a, mat sangpi tawh zo hi. Laibu hoih a sak piante a bu bupbupin lot-ngah hi. A piang bangbang a hoihlamin la thei ahih manin cidam loh kawmkalah gual-zawhna le pahtawina tampi ngah veve hi. Leitungah laigelh siam minthang khat hong suak hi.\nA nuntak sungin gam 39 ah khualzin hi. US President 24na Mr Grover Cleverland pan US President 36na Mr Lyndon B John-son ciang tawh kithei uh hi. Mi minthang Mr Alexander Mr Graham Bell, Mr Charlie Chaplin le Mr Mark Twainte tawh kilawmta uh hi. Mr Mark Twain tawh a kinohset laiun Helen Keller in, Mark Twain’ mit tedeldel hi, cih a khut ka letna pan thei ing, ci-in mu lo napin gen thei hi. Hellen Keller in June 1, 1968 ni-in leitung nusia hi.\n5. Ruth Bell (1920 – 2007)\nSiavuan missionary L.Nelson Bell (1894 – 1973) le Virginia Bell te sung pan June 10, 1920 ni Sengamah suak hi. N Korea ah kum 3 sung pilna a sin khit ciangin US gam Montreat, North Caolina le Wheaton College ah sin kawikawi a, degree ngah hi.\n1943 kumin Billy Graham (1918-) tawh kiteengin tanu tapa 5 nei uh hi. 1959 pan laigelh kipan a, laibu tampi gelh hi. Sunday School ah zong hilh lai hi. 1966 kumin Ruth & Billy Graham Children’s Health Center hong a, a sih dong tua ah mapang hi.\nRuth Bell in Pasian nasep thupisa ngiat hi. Hun khat sung US President dingin a pasal a kizol niloh ciangin awi lo lua ahih manin a pasal kiangah, “President ding me-kuang nong lui leh kikhenna lai hong pia ding hi’ng,” cigiap hi. Billy Graham in, “Pasian’ na ka sepna ah hizahin ka lawhcin theihna pen ka zi hong thungetsakna hang le hong pan-pihna hang hi, ci hi. Ruth Bell in June 14, 2007 ni-in leitung nusia hi.\n(6) Daw Khin Kyi (1912 – 1988)\nApril 16,1912 ni Myaungmya khua ah suak hi. Yangon, Kyimyindaing ABM nu-mei sangah pilna sin a, tua khit ciangin ama uuk ahi zato siama (Nurse) sin hi. Galpi nih lai-in thaman ngen loin cina pawlkhat Yangon pan India gam Calcutta ah tembaw tawh va puak hi. Kawl gamah 1942 kum zato hong masate lakah kihel hi. A nasepna zato ah General Aung San zato va lum a, aman na kemin tua pan hong kithei-in 1942 kumin kiteeng uh hi. Tapa 2 (AungSanOo&AungSan Lyin) le tanu 1 (AungSanSuuKyi) te nei uh hi.\n1949 kum India New Delhi a WHO khawmpi ah Kawlgam taangmite’ makaipi le Chairman, 1950-1952 kum te ah Geneva a WHO khawmpi ah Kawlgam taangmi ma-kaipi cihte sem hi. Kumpi vai tawh USA, Japan, China, India, Thailand, Vietnam le Europe gamte ah zin kawikawi hi. 1960-67 sung India gam New Delhi ah Kawlgam palai (Ambassador) sem hi. 1950 kumin USA kumpi in Kawlgam’ nu (Mother of Burma) cih pah-tawina, Yugosalavia kumpi in 1951 kumin minphatna (Star) pia hi. 1955 kumin Thai kumpin zong pahtawina lianpi khat pia hi.\nDec.27, 1988 ni-in Yangonah si a, Tapidaw ngeina tawh kivui hi. A tanu Daw Aung San Suu Kyi in April 16, 2012 ni-in a nu Daw Khin Kyi’ kum 100 cin phawkna-in “Daw Khin Kyi Foundation” phuan a, tua pan khantoh nading nahoih tampi hong semkhia hi.\n7. Aung San Suu Kyi (1945-)\nGen Aung San le Daw Khin Kyi-te sung pan 19-6-1945 ni Yangonah suak hi. Michael Aris tawh 1972 kumin kiteeng uh hi. Nobel Peace Prize a kipan degree le Award tampi ngah hi. Harvard University in Sep.17, 2016 ni-in “’2016 Hamanitarian of the year” pia hi.\n1990 kiteelpi ah ama makaih NLD Party in zo napi, kumpi suak tuan lo hi. 2015 kiteelpi ah NLD in zo hi. 2016 kum ciangin State Counsellor of Myanmar le Foreign Minister panmun la a, gam khantoh nading na-lian tampi semkhia hi. Gam tuamtuamah zin kawikawi a, thupi takin kimuak ziahziah hi. Leitungbup numei minthangte sungah ki-hel hi. Nu Ngo Kang Cing’ laibu pan\nPrevious: Mihingte’ tangthu tom le mailam thu ding ~ Pau Sian Lian\nNext: Singapore inndawl 8 pan naupangno kum 5 aphapan khat kia in sipah


url: =US Diplomat lui in Hillary in President lenleh Russia leh China tawh Nuclear gal piangding hi ci :: ZOMI DAILY\nposted on 16 September 2016 at 5:45 pm UTC+9:30 Lomkholna: News, Thangkhanlian, World\nSept. 16, 2016: US Democratic Party ten Russia pen gal bawl ding leh kihtak bawl ding hi ci-in “Russia scare card” (Russophobic rhetoric) kici a election campaign-na (mee zonna) uh-ah zang zom zel uh a, Republicans ten Russia tawh kitanauna hoih bawl ding vai leh Russiate hoihna themno a loh khak ciangun gensiat cih takin gensia uh hi ci-in US diplomat lui leh US Senate ah Republican makai James George in Radio Sputnikte kiangah gen hi. Russiate kihtak bawl ding hi, huat bawl ding hi cih Russophobia pen Barack Obama in Republican presidential candidate Donald Trump in Russian President Vladimir Putin mihoih leh citak hi a cih manin a mawhsakna thu genna in zang a, Democrats ten Trump pen Russiate thusim kan (spy) hi ci-in ngawh pong uh hi. Hih thu pen Hillary’ dam lohna hangin vote zonna ah Tuesday in kihel zo lo a, tua ah Obama in a gen ahi hi.\nJames George in Obama pen a hun bei ding hi ta lel a, ahih hangin amah tawh kibang ‘surrogate-in-chief’ in Hillary in a zaa ( Commander-in-chief) len ding a, nung diakin Hillary in Trump gumte a kim khat pen lawh sunga man theih loh bulom kikoih hon ahi hi na ci a, zuau gen ding sumzom zel in, a dam lohna thusimte sel a, Russia pen hong phin zom zel lai ding hi ci hi. James George in US foreign policy adingin Russophobic zat pen pilhuai lo a, cihmawh vai lel hi ci hi.\nAmericate’ khangthu en leng Cold War hunin Soviet Union pen Communist gam hi napi US President Roosevelt leh Russia President Stalin, UK PM Eisenhower leh Russia President Khrushchev, Nixon-Brezhnev, Reagan-Gorbachev cih ten ngaihsutna tuampi a neih hangun kitanauna hoihzaw a om theihna ding na hanciam uh a, tu-in Russia pen 1991 pek panin Communist gam hi nawn lo ahih manin kilangbawl hun nawn lo hi ci hi. US mi pawl khatte Cold War pengnawng lai uh ahih manin Russiate huat ding bangin ngaihsun den lai uh hi. Russia pen communist gam ahih nawn loh bek tham loin Christian ngeina deih (Christian conservative) gam hi ta a, biakna leh biakinn in mite nuntakna zo mahmah ta ahih manin na khempeuh kilaih ta hi ci hi. Tua bek tham loin US leh Europe gamte phal neih kibang kiteen, sex marriage, transgenderism (gay, lesbian, bisexual) leh a haihuai na tampi Russia in phal lo zaw lai hi ci-in gen beh hi. Ei hoih lohna kimu loin Russiate hoih lohna bek zonin kinei hi ci hi.\nJames George in Hillary pen mi tawmcik vaihawmna tawh ki-ukna (oligarchy) deih pawl hi a, Republicans sungah zong Jeb Bush in oligarchy a deih manin Trump lel hi ci hi. Republicans sung nangawn ah oligarchy deih om in, tua loin media tuamtuam ten a deih banah sum hat muang tam mahmah a, Hillary zong tua bang mah ahih banah a dam theih lohna hangin president zaa len dingin citna nei lo napi tuh kenkan a, sihna tuak vat leh zong a hankuang sung panin khutcin in president kiteelna lencip in tuh veve lai ding a, cing zaw lai ding hi ci hi. Hillary in a ut lohpi gal tuakin na do ngei lo hi. Mi tampi in Hillary za laih ding a deih lohna pen a zaa laih a omom hun ciangin Democratic party sungah sisan ah kibualna (blood bath) om ding hi cih a theih man uh hi lel ci hi.\nHillary pen a bei thei lo tawh a kibang gal (endless war) do kineih banga president tuh hi a, amah kiim-a omte en le uh cin CIA director lui Mike Morell in Syria ah Russiate na thah sawm a, Defense Department ulian lui Michele Flournoy in Hillary in president a let lian ciangin Syria bomb khiat ding na sawm hi. (tua hunin Hillary in secretary of defense a let cil lai hi). Hillary in gal a do nuam loh tuak ngei lo a, US in na khempeuh a ut bangbangin hih thei cih upna nei pong ahih manin khantohna ding a lunggulh mihingte (progressive humanity) adingin lauhuai a, galkap thahatna tawh leitung laih nuam ahih manin gam kiim-ah gal tuamtuam (regional wars) in hong ngak a, tua-in Russia ahih kei leh China tawh nuclear gal sungah Hillary in hong makaih ding a, tua ahih kei leh Russia leh China kipawlin US tawh nuclear gal sungah hong lutpih ding hi ci-in a thugen khum hi.


url: =US gamsung khualzinna pawlkhat – 105 :: ZOMI DAILY\nOctober 31, pan November 10, ni dong ka khualzinna ding pen ka gensa mah bangin Mungno in ani ani a hong sehsaksa mah bangin ka paina khempeuhah koimah kipelhna omlo hi. Ahi zongin Las Vegas khuasung ah khe tawh ka nih un hun saupi ka zangkha uh a, ka tausang (tower) kahna uah hun tampi ka zattheih khak loh uh leh Hoover Dam a sunglam ka et man loh bekmah gen ding a om hi.\nKa pata uh ka khualzinnate ah lam tawntungah kiho in gentheih genmawh zong genin thu leh la ka kikum tangtang uhhi. Ka suah ka khan uh kinaii tak a ka kikholhna penpen uh hi pah a, tua mahmah zong ka nih tuak un hampha ka kisa hi. Tua banah amau unau, Paupu, Mungno, Don Niang, Donno, Cingneu, Vungkhek a vekpi in a omna a inntek uh va pha va siik kim ngiat thei kha ka hi a, innlam a nu leh pa bang a om lai bang hi peuhmah leh, ka hilkik ding gennop tampi tawh vah kinghkengh sa a Kawlgam ciah kik ding ka hihi.\nKa ciah ni ding zingsang ciangin Niiangpinu, Kyim Kyim leh Lianpi in zong hong kha thei uh a Niiangpi bel sangvai mah tawh man thei lo zel ahih manin hong kihel thei lo hi. Niiangpinu in a huan a kawlsing min limci mahmah ippi khat in hong guan hi. Ka vante mawtaw tungah guang phitphet in, inn pan ka dingkhia uh a, khuasung teng banah khuanawl mual tung lam a, innthak kilamna khawng hong etpih kawikawi uhhi.\nTua khitteh ansai khatah ka sunsiah dingin an phel ngeengpi khat hong guan a, tua zawhteh vanleeng tukna lam ka zuan uhhi. Vanleeng tukna ah hunhoih khom khat ngah ka hih manun video kila kawm kawmin lungdamna leh mangpha kipaihna thu tawmkha ka kigen uhhi.\nTua zawhteh khualzinte ki-ap nading a sungah lut (check-in) dingin keellei pai kawmkawm tungah ka kahto a, adawn ka tun ciangin lungdamna leh lungzuanna kikim hel in tua ni a’ding a, a nunung pen khut ka kilap sanh uhhi.\nKa pai lam a vanlengte mah tawh Ontario, CA International Airport pan nitak nai 2:15PM in ka lengkhia a, Denver khuapi-ah tawmvei sung bek khawl in ka pai suaksuak leh Tulsa vanlengtual zan 9:30PM in cidam takin ka tungkik hi.\nKa Khualzinna Teng Video Tawh En Kik\nCalifornia, Nevada, Arizona State ka paina khempeuh uh a video camera tawh ka kizaihna uh a pongpi sungpan in, Vungkhek in leptuah leh zuun thuah (edit) in atom theithei in puah in hong teisak a, video ka etkik ciangin a tung a ka kong pulaak khempeuh teng mitmuh in hong musak kik dandan hi. Camera zaihpa Mungno zong a ngaihsutna (idea) hoih sa in zaihsiam mahmah kasa hi. Ka kizaihna uh movie sung ka en kikkik a a tawp khakna ah Ontario vanleeng tukna pan ka kikhenkuan laitak uh ka muh kik ciangin movie kizaihzaih te zahin a zaih siam ka hi ta um, kei leh kei kiphawk kha vat pak thei lo in Korean movie khat peuh a en khakha ka kisasa tazen hi. (He..he..he…)\nTun pawh ahih leh ka khualzinnopna ka phaknop hamtangna munteng a khinta ka hi a, ko omna Tulsa khua pan a gei a naii ni khat ni nih a phak theihna ziauziau mun leh gam cih loh buang, koimah peuhah khualzin ding ka sawm nawn kei phot tadih uhhi. Kawlgam ciah kik ding bek a ngak ka hi ta uhhi. Lungdam, Byebye..\nPrevious: Huai Siam Ni ~ Hau Za Cin\nNext: Tulaai Leitung Thuthang Tuamtuam Updates April 15, 2016


url: =Kuala Lumpur ah Rohingya vaitawh kisai mi 100,000 in lungphona neihsawm :: ZOMI DAILY\nposted on 20 September 2017 at 10:01 pm Lomkholna: Malaysia, News, Sawltak, worlds\nKuala Lumpur khuasung ah Rohingya vaitawh kisai mi 100,000 in lungphona neihsawm\nMyanmar, Rakhine State sung aom Rohingya te buaina vai hangin, abiakna kibatpih te gamtuamtuam ah buailunglung mahmah uhhi. Malaysia Islamic Organisations Consultative Council (Mapim) kici kipawlna te’nzong tuavai hangin lungphona neihkiksawm leuleu uh cih Bernama pan kiza hi.\nMapim President Mohd Azmi Abdul Hamid in agenkhiatna ah lungphona pen Kuala Lumpur, Bukit Jalil aom National Stadium ah kibawlding cihi. Lungphona pen October 28 ahih keileh November 04 ni ciangin bawlsawm uh ci a, tualai ah Rohingya bekbek mi 100,000 bang kihel theiding cihi.\nTuaban ah Malaysia gamsung aom NGO (non-governmental organisations) kipawlna tuamtuam 30 bangzong kihelding a, gamsung kumpi thunei makai pawlkhatzong kihelding hi ci’n genkhia hi.\nTua lungphona pen “A Million People and World of Anger – Rohingya” cih min vawhsawm uh a, ahih theihleh mihing bekbek Million khat ki kaikhawm in, Rohingya te kibawlna teng pulakna neiding cih ageel uh ahihi.\nLungphona neihding pen ani khatzawkzawk lemkhin a, ahi zongin Malaysia Prime Minister Datuk Seri Najib Abdul Razak pen bangni hongki heltheiding cih ki ngaklai in, tua tungtawn in aniding ki kipsakding hi ci’n tuni Press Conference abawlna ah genkhia hi.\nMalaysia gamsungpan bekthamlo, leitung gamminthang khuapi tuamtuam ahi New York, London, Paris, Moscow, Istanbul, Jordan, Jakarta, Bangkok, Manila, Singapore cihte paninzong leitung in atheih miminthang, makai minthang te ki sapsawm cihi.\nRelated: Kuala Lumpur khuasung lungphona panin thumanglo Rohingya mi 71 kiman\nTuabang in mipi lungphona neikhawm in, ki kaihkhopna vaihawmsawm uh a, leitungbup in Kawlgamvai atheih nadingin pholak khiading, kumpi thunei te’n amanlang in Rohingya vaitawh kisai Action alakmengmeng nadingin tawsawnding ci’n amakaipipa in genkhia hi. Sawltak #zomidaily\nPrevious: Zawhngeu in apu kivuina hankhuk nusia nuamlo (Video)\nNext: Myanmar, Rakhine State sungah Landmine 3 puakkham, asi omlo


url: =Gamgi le Christian Upna Kido ~ Rev. Fr. Damian Dal :: ZOMI DAILY\nposted on 10 November 2014 at 9:44 am Lomkholna: Article, Biakna, DamianDal\nGamgi le Christian Upna Kido\n(Border against Christian Faith)\nGamgi cih kammal ihzak ciangin, ihlungsim sungah hongsuak thu in, gamgi khenna , leitang gikhenna, innhuang gikhenna cihbangin ihphawkhi. Ahizongin, tuate sangin atangzai zaw in ih etciangin, ‘Gamgi’ cih kammal in thutampi huamin, latampi henhi. Tua thutampi te sungah, bang Gamgi te in tuhun tulai takin, ih Christian upna hong nawngkaisak in, bangci bangin hong susia theihiam cih aphawkhuai mahmah thu ahihi. Gamgi (Kigi) cih kammal pen gamvai (political term) tawh gen hileng, gending sutding tangzaitakin a ommah bangin, upna kammal tawh ihgen ciangin zong tua bangmah in hongtangzai hi. Gamgi (kigi) cihciangin, atomno khat in genleng kikhenna, kideidan na cihkhiatna nei hi. Tua ahih manin, sihna hongtun ciangin, gi bangkhen ta dingmaw ci in, luankhi nul in ihkap hi. Cihnop na in, sihna in ahinglai te leh asi mi nu/pa gamgi hongkhen in, khawlna kikhat theinawn lo, lenna kikhat theinawnlo in, nek nekhawm thei nawnlo, dawn dawnkhawm thei nawnlo zahdongin, asi leh ahingte kikal gi hongphut hi. Hun zangkhawm thei nawnlo, tongkum khawmthei nawnlo, nuikhawmthei nawnlo, zaila awikhawm thei nawnlo in sihna in ei leh asi mi nu/pa kikal ah gam nih hongsuah in, gi hong khenhi. Tua ahih manin, gibangkhenna hongtun simin, ihtuak sialsial in, ihthuak sialsial in lainat natawh khitui luangin, ihnunna leh ihpianzia te lamdang sa in, hidan maw leitung nuntak ci in ihthum hi. Tua in sihna in ahi a, athu tuamtuam hangin, ih it mahmah ih ngaihmahmah minu/pa tawh bangthu bangthu in ihki khen ahi zongin, gi hongkhen ahih manin, lungsim natna, dahna, lunglengna, khua ngaihna le khitui luanna tawh thu ihkhup tawntung hi. Bangzah in khasiat huai hiam? Tua ahihman in ‘Gamgi’ i ci a, ‘Kigi’ ahi a, ‘gi’ i ci ahi zongin hibang kammal te in, kamnamtui ahih lohna thu ihphawk semsem hi.\nTua hi leh ‘Gamgi’, ‘Kigi’ le ‘gi’ cih te in ei Christian te upna tawh bangci kithupuak theihding a, bangci kithupua lo thei hiam cih thu in athupi ahihi. Lamkhatpan in gen leng, ‘Gamgi’ ‘Kigi’ cih kammal te in Christian upna tungah bangci bangin gualzawhna la in, koici bangin Christian thu ummi te zothei a, tua gamgi ah Christian te bangci nuntak in, bangci kizop uhhiam cihthu athupi ahihi. Adiakdiak in ei Zogam le Zomi (Zomi context) Christian te adingin bang ‘Gamgi’ ihmu thei dinghiam? Tua ‘Gamgi’ bangci ihkantan zodinghiam? Bangcihleng Gamgi neilo Christian upna innpi, Christian gam (gamgi omlo Zomi Christian gam) ih suah thei dinghiam?\nTu in ‘Gamgi’ ahih kei leh ‘kigi’ cih in nisim ihnuntak na ah bangkhiatna teng neithei hiam cih ih en masa dinghi. Gamgi/ kigi cihciangin, kikhenna, ki deidanna, kizop theilohna, hi in, nang le kei hongkhen thu leh na, nang le kei hong kizomsak theilo, hong kithupuasak theilo nuntakzia ngeina te in nang le kei kikal ah gamgi/kigi hong suak hi. Zomi te in Pasian minam, thupha ngah minam hihang ci in, thu in genin, la in ihsa hi. Himah tase leh gamgi tampi ihnei veve hi. Minam lungsim gamgi, beh le phung gamgi, khua gamgi, sum le paai gamgi cihbang in ih nei a, tua gamgi te tungah Christian upna tawh gualzawh ihsawm sangin, tua gamgi khenna te zangin Pasian apau lap kitamzaw hi. Banghangin tuabangin gamgi kantan lo in, gi khenzaw behlap ihhiam? Minam khualna, beh le phung khualna, sung le pu khualna thute hang ahihi. Pasian thu leh gupkhiatna thuhang hi lohi cih thu kimu thei hi. Ei\nZomi te pen, khanglui laipek pan in, akhuakhua abehbeh in khuadawi behdawi nei in, eimau aituam ciat paai in abia te ihihi. Christian hongtun khit kumza cingval tase mahleh, pupa te khawdawi, behdawi nei in, amau aituam tek abiak hun lai uha alungsim te ih paaikhiazo naikei hi. Hih thuhangin, behkhat pawlpi khat, khuakhat pawlpi khat ihphuan khia phial ta a, Zomi Christian te pawlpi min in gibang hongkhen in, tua gamgi ah lungsim siangtho thu ummi, thuzui mi tampi te in puuklaawh in, sihlawh thei uhhi.\nChristian upna in gamgi nei lo, deidan neilo cih ihkhuak in thei hina pi in, nisim nuntakna ah, pawlpi min tuamtuam hangin, kideidan na, kikhen na, ki totkisel na thu te ihza a, ihsin a, ihthei hi. Hi thu nakpi in lungngaih huai hi. Aki it mahmah nupa kalsung nangawn gi hongkhen thei thu in hi thu ahihi. Minam tungah akinga lo, beh le phungtungah akiphut lo, sung le pu thu ahilo Pasian thupen tua gamgi te zangin gi ihkhen a, gam tuam leituam ihsat nop man in, Zomi te ihkilem thei ngei kei hi. Christian upna in leitungvai gamgi/ kigi cih khempeuhte tungah gualzawh na ala gupkhiatna thu ahihi. Pau kibatlohna, ngeina kibatlohna, minam kibatlohna, beh le phung kibat lohna te khempeuh ( cf. Piancil 11: 1-9, Sawltak 2, ) in ei Zomi Christian te sungah kigi hongphut nawnloh nading khangthak momno Christian te ih hanglung ciam in, ma ihpang khawm ding hi.\nPrevious: Nutsiatsa gam ngai nawnlo Thu-um masate\nNext: 10.11.2014 Tuni leitung thuthang te\nMalaysia, Kota Damansara Cafe’ khatah datsithawl meikuangsa in kilot, mikhat liam


url: =Malaysia gamsung ah June 01 ni akipan GST ki phiatmai tading :: ZOMI DAILY\nMalaysia gamsung ah June 01 ni akipan GST ki phiatmai tading\nposted on 16 May 2018 at 8:44 pm Lomkholna: Malaysia, News, Sawltak, World\nMalaysia gamsung ah vankhatpeuh akilei ciangin phiangsiah 6% avalin akipiakha GST (Goods and Services Tax) pen June 01 ni akipan ki phiatmai tading cih CNA pan kiza hi.\nMalaysia’s Finance Ministry te’n tuni Wednesday (May 16) ni in agenkhiat uh hi a, Malaysia gambup ah GST pen 6% panin 0% ah tangko kikna aom masiah aki phiatsiang “Abolish” photding ahihi. (until further announcement)\nHihvai tawh kisai in Finance Ministry te’n tuni in Statement khahkhia uh a, vanzuak Registered Traders khempeuh in GST 0% ah akikhiappen azuihpahding uh kisam hi ci’n pulakkhia uhhi.\nGST akici “Goods and Services Tax” pen Malaysia gamsung ah abeisa 01 April 2015 panin akizang toto ahihi. Najib Razak in Prime Minister asep hunsungin GST hongkizang hi a, hih GST pen ka phiatmai dinghi ci’n Prime Minister Mahathir Mohamad inzong Election Campaign abawllai in akamciam khat ahihi.\nHih GST phiatmaiding vaitawh kisai in Malaysia Central Bank Governor Zeti Akhtar Aziz inzong Election khitciang khawllo in ki hanciam suaksuakding, “No turning back on GST abolishment” ci’n apulakzel hi a, tuni petpet in Finance Ministry te’n Official in tangkota ahih manin, ahanciamna te atangtung taktak hita hi.\nNajib makaih kumpi “Najib’s Government” in tukum 2018 kumsungin GST bekbek akigawm in RM43.8 billion ringgit (US$11.05 billion) dongkhiatding geelna anei uh ahihi. Tua RM43.8 Billion pen Total Revenue ii 18% bang hipah hi.\nAhi zongin Prime Minister angahthak Dr. Mahathir in GST pen tuazahzah dongkullo in kumpi in Revenue akicing in neikhinzo hi. Tua ahih manin abeisa in GST aval in apiakha tezong Reimbursement ngetkikna tawh ki piakik dinghi cisawnsawn hi.\nMore: Kuala Lumpur khuasung ah khutdawhngen in avak Rohingya naupang 11 kiman\nGST pen 2015 kumin Najib Razak in sathau “Fuel Price” akiamtuam dingin apatkhiat ahihi. Dr. Mahathir in GST phiatmaiding vaitawh kisai in Briefing zong kakah a, Fuel Price tawh kisai in abeisa in Wednesday ni simin etphatna aki neizel cihi.\nAhi zongin tu akipan sathau “Fuel Price” tawh kisai in akhang akiam cihbang ki omsaklo in, tulaitak amanzah pen hisuakden dinga, akisapleh kumpi in liautuak zawding “Subsidise” zawding hi ci’n genkhia hi. Sawltak #zomidaily\nPrevious: Mihing a kibawlna\nNext: Zatui sutna phim ~ Dong Mung\nZYA Weekly News ~ US visa lak kiksak\nKei le kei ~ Lian Tuang\n13.11.2014 Tuni leitung thuthang te\nAlawmpa Indonesian Lion Air vanleng kia in sikhin himahleh amahguak mopawi bawlveve


url: =Pianthak dan nam nih ~ Dr. Ngul Khan Pau :: ZOMI DAILY\nposted on 30 April 2021 at 3:29 pm Lomkholna: Article, Biakna, Ngulkhanpau\nPianthakna thu kigenna leh cialpi tamna khuate kigen hileh Lamka zong kihel dingin ka um hi. Pasian hehpihna tawh veina nei khitui tawh cialpi bawl thei a hunhunin Topa’n mi hong pia hi. Kei zong 1981 pan 1986 dong evangelist semin kha mangthang veina tawh hun ka zang kawikawi hi. Tua hun lai-in mi khat hong pianthak nadingin veina tak tawh thungetna kinei a, gupna lamlahna bang zankim zankhang dongin kihanciam hi. Pianthak zawh ciangin Khristian nuntakna ding kihilhna a kineih hangin kicing peuhmah lo hi. Khalam ah piangthak ahih hangin khangto nawnlo a tamzaw kihi dingin ka um hi. Tua hangin piangthakte’ tenna khuapi a kihih hangin “piangthak” gim nam nawnlo, a piangthaklo mah tawh kibangin kinungta ta hi.\nEvangelist sem a ka vaksuk vaktoh lai-in, “Na piangthak ta hiam?” cih leh “Bang ni bang hunin na piangthak hiam?” cih thupi in ka nei hi. Ka ngaihsut kik ciangin tua hun tawh kituakin ahi ding mah zong ahi hi. Vantung tung dingin mite kilim hansuah mahmah a, ahi zongin leitungah thu-um mi bangin bang ci nuntak ding cih kihilhna kithupi ngaihsun lo hi. Rev. Dr. Khaizakham in, “Pianthak zawh ah bang?” cih laibu hong bawl a, kiphattuampih mahmah hi. A piangthak a tamzaw khantohna nei loin nungtolh ding bek a ngak hileh kilawm uh hi.\nTuni kong gennop in – i pianthak dan kibang lo a, ahi zongin i pianthakna kibang ciat hi; Pasian hong hotkhiat vive ihi hi. Stanley Jones in a genna ah, pianthak dan nam nih om a, khat pen “damdam” (gradual) a hong piangthak leh “thakhat” (sudden) thu a piangthak hi ci hi. Ama muhna ah leitung gam tuamtuam ah tua “damdam” maw “thakhat” a piangthak koi tamzaw ding hiam cih dotna a bawl kawikawina panin, “damdam” a piangthakte 60% hi a, “thakhat” a piangthak 40% pha cih mu hi.\nDamdam a piangthak mite Khristian innsung panin hong khangkhia mite hizaw deuh uh hi. Amau Pasian thu neutung a kipanin na za uh a, tua thuhoih a zakte un amau sungah upna leh kikhelna piangsak hi ci hi. Amau a pianthak ni uh a gencian theih loh uh hangin Khris sungah nungta ahih lam uh kithei uh hi. Thakhat a piangthakte ahih leh Pasian thu zong na thudon loin amau phasak bangin a gamtat lai-un Pasian itna in pumkhek a, hotkhiatna ngahte ahi uh hi, ci hi.\nDr. Billy Graham tangthu i sim ciangin ama pianthakna pen Mordecai Ham thugenna pan hi. November 1, 1934 nitakin Topa Jesu Honpa leh Topa in na sang hi. Ahi zongin a zi Ruth Bell Graham ahih leh China gam a missionary a kuan Dr. Nelson Bell i tanu ahi hi. A neutung a kipanin Pasian thu tawh kipattah innsung pan ahih bangin Topa itna sungah amah na nungta hi. A pianthak ni tua ni hi cih ding Ruth in gen thei lo hi. Ahih hangin Jesu Khris tawh kizopna kiciantak nei cih kithei hi.\nTua mah bangin Chuck Colson zong Watergate Scandal (President Richard Nixon right hand man) hangin thong (prison) na tung a, tua sung panin Jesu Khris tawh kizopna hoihtak hong nei hi. Ama pianthakna thupi kisa-in ama kikhelna tangthu gen dingin mun tuamtuam ah kisam kawikawi hi. Ahih hangin a zi Patty leuleu pen Khristian innsung hoih mahmah ah na khangkhia a, mite’n “nang bang hun a piangthak na hiam” ci-in a dot uh ciangin, “Aw, ken a ni a kha thei keng, ahi zongin Topa sungah nungta ka hi cih ka kithei hi,” ci-in dawng zel hi.\nDr. Khaizakham in a beisa kum 10 lai in a thugenna khat ah, khua khat khangno camp thu a gen ka phawk kik hi. Tua khangno camp ah zu leh sa tawh a zongsang, mi tawh a kivua a kitawngte honkhat kihel hi ci hi. Tuate a pianthak theih nadingin thungen pawl nupi hon khat mah kihel hi. Tua bangin mawhna panin Jesu hong tatkhiatna thu a zak uh ciangin tua zudawn, khuasung khuapua buaisak khangno pawlkhat mawh kiphawkna hong nei-in Jesu Gumpa leh Topa in hong sang uh hi.\nAmaute pianthakna pen khitui naptui tawh a hih manin mite’ lungsim lawng mahmah a, a diakin amau adingin thungen nupite bangin itna tawh kahpi ngekngek uh hi ci hi. Amau pianthakna hangin khitui tampi luang a, a lungdampih zong mi tampi om hi. Tuate lakah tangval khat mite’ theih in mawhna a bawl ngei lo, ahih hangin mimawh hihna kiphawkin ama omna munah Jesu Honpa in na sang hi. Kuamah in kahpih kha lo, a teci panna (testimony) zong mite’n phawkpih khollo khat hi. Tuapa missionary in kuan a, Topa’ adingin na lianpi semkhia hi, ci hi.\nTuni in na piangthak dan damdam maw ahih kei leh thakhat hi ding hi. Bangbang ahi zongin phamawh lo hi. A thupi pen ah na pianthak ding thupi hi. Na pianthak dan testimony thupi mahmah napi na khantoh kei leh poi mahmah ding hi. Na khalam nuntakna a khantoh lam mite in a muh kei leh na Kristian nuntakna kiplo ahih manin nungtolh kik ding lauhuai hi. Kha Siangtho nei in, kha sungah nong piankhiat nak leh ann nong duh ding a, na khangto ding hi. A nungta peuhpeuh khangto hi. Tunai a ka laisimna khat ah laibu gelhpa in pianthakna pen Israelte’n Tuipi San (Red Sea) hong kan tawh genteh a, tua ciangin Kanaan gam pen gualzo nuntakna tawh genteh hi.\nAma genna panin mi tampi a pianthakte (Tuipi San palkhin) za-khat panin mi sawm-khat khawng bek Kanaan gam (gualzo nuntakna) tung uh hi. Tua ahih leh 90% pen Tuipi San kan khin zo, Kanaan lah lut loin gamkeu lakah sih dong om uh cihna hi. Tua hangin i Pawlpite piangthak mite omna ahih hangin “seihnel gamkeu sung” nungtate bangin mawhna bawlna, kigensiatna, kihatzatna leh ei ading bek lunggulhna tawh kidim hi. Gamciam gam ah na lut kei leh na pianhtak hangin guallel nuntakna tawh na nungta tawntung ding hi.\nA piangthak khin mi na hih leh kha sungah nuntakna tawh gamlak ding na hanciam nuam ding hi. I gamtatna le ngaihsutna ah Topa bang semsem a khangto dingin Pasian in thupha hong pia hen. Rev. Dr. J.M. Ngul Khan Pau\nPrevious: USA, Oklahoma pan Pu Huat Khai (Pimpih, Haunung) in hongnusia\nNext: USA, Tulsa pan Pi Cing Za Vai (Limkhai, Taingen) in hongnusia


url: =Singapore aki tuancilgawppa amaitang siacipgawp in bawlphat kulding :: ZOMI DAILY\nposted on 17 October 2017 at 9:16 am UTC+9:30 Lomkholna: News, Sawltak, Singapore, World\nSingapore gamsung Golden Mile Complex ah midangkhat atuancilgawp pasalpa pen zanni Monday (October 16) ni in thu kibawlta cih Stomp pan kiza hi. Tuapa minpen Wee Boon How kici hi.\nHih buaina thupiang pen abeisa October 11 ni zingsanglam 3am hunpawl in Golden Mile Complex ii dailenbuk Toilet pualam ah thupiang ahihi. October 14 ni ciangin hihpa pen Singapore Police te’n mankhia theipah uhhi. October 14 ni inzong tua buaina apianna aphualtektek ah ki paipihkik in, agamtatzia ki laksakkik hi.\nTuatcipgawp athuakpa pen amaiteng siacip ahih manin, amaitang bawlphat kulding “Facial Reconstruction” ciliang hi.\nNovember 13 ni ciangin thukhenzum Court ah thusitna kineikik dinga, tuaciang in kumbangzah thong kiading cihte ki pulakding hi.\nHih atuangawppa Wee Boon How leh tuatcip athuakpa pen athu akikancian ciangin abeisa in aki theingei uh hilo cihi. Tua buaina apianni in khatlekhat ki en gega in, tuapan in Wee Boon How akicipa in atumgawp cimawk hi.\nStrait Times te pulakkhiatna ah hih akitawng pasal 2 tepen anih un zukham mahmah cihi. Amai tuatcilgawp athuakpa pen tuanitak alawmte tawh Gold Mile Complex sungah annekhawmding in apai uh cihi.\nVideo: Man repeatedly kicks and stomps on guy during dispute at Golden Mile Complex\nSingapore Civil Defence Force te genna ah tua tuatcilgawp athuakpa pen amai nakliam mahmah a, Ambulance tawh Tan Tock Seng Hospital ah ki puak cihi.\nRelated: Singapore, Golden Mile Complex ah pasal khat atuancil gawppa kimanta\nKhangno pawlkhat te’n “hong gul et ken” acih tepawl, “namel in hongphin” acihdan tepawlpawl hikhading hi. Midangkhat mawk et gega zong kitotna apiangsakthei hihtuak mawk a, hih buaina zong “staring incident” kicihsak hi. Sawltak #zomidaily\nPrevious: A (9) veina ZOSIAM te Zogam ah kuanbaih tading\nNext: Ki it pipi kikhenna gam ~ Tdkhen


url: =Update: Genting Highlands – Singapore atai Bus khat tuahsia, mi 1 si, 13 liam :: ZOMI DAILY\nposted on 8 April 2018 at 9:56 am Lomkholna: Malaysia, News, Sawltak, World\nZanni Saturday nitak in atuahsia Passenger Bus pen Transtar Express kici Express Bus khat ahihi. Hih Transtar Express Bus pen Singapore leh Genting Highlands kikal Direct in ataite hi a, zanni nitaklam in Genting Highlands panin aciahsuklam in atuahsia ahihi.\nTua Bus pen Genting Highlands panin atuahsuklam in Control theinawnlo ahih manin, amai aom Lorry khat ii anunglam aphukha ahihi. Asipa penzong mawtaw nungzui Bus Attendant hi a, Bus ii amailam ah atu ahih manin, asi ahihi.\n(Singapore leh Genting Highlands kikal Direct in akitaisak Bus tepen buaina, tuahsiatna omthei zelzel hi. Kuala Lumpur leh Genting Highlands kikal ataite pen ahawl siamzawdeuh hileh kilawm hi. Zanggam ah mawtaw ahawlhawl tepen khamtung Zogam kengdang khawngah ahawl uhciangin buaina aomtheihdan tawh kibang khading hi)\nVideo: One person was killed and 13 others injured when a tour bus and a lorry collided at Km30.9 of the Karak-Kuala Lumpur Expressway\n07 April: Malaysia, Karak – Kuala Lumpur lamzikpi tungah mawtawpi 2 kiphukha, mi 1 si in 13 liam\nMalaysia gamsung aom Karak – Kuala Lumpur Expressway kici lamzikpi tungah tuni Saturday ni in mawtaw tuahsiatna piangin mi 1 si a, adangzong mi 13 bang liamgawp cih Bernama pan kiza hi.\nSelangor Fire and Rescue Department panin thunei ahi Spokesman khatin agenkhiatna ah Karak – Kuala Lumpur Expressway tuahsiatna aom ciangin nitaklam 3:30pm hunpawl in huhngetna Distress Call hongki zasak cihi.\nHih Hihway lamzikpi tungah tuahsiatna pen Passenger apua Bus golpi khatleh Lorry mawtawpi khat aki phukha hi a, Karak – Kuala Lumpur Expressway tung aom Kilometre 30.9 ah atuahsia ahihi.\nTuahsiatna aphual ah Selayang Fire and Rescue Station paninzong ahuhding in Firefighter pawlkhat kipaisak hi.\nTuahsiatna ah akihelkha tepen Singapore gammi 12 leh Malaysian gammi 2 ahi uhhi. Aliam khempeuh pen Selayang Hospital ah zatui Treatment kibawlding in kipuakpah uhhi ci’n thunei te’n genkhia uhhi.\nMalaysian Police te genkhiatna ah tua atuahsia Bus sungah atuangkha Singaporean gammi 12 tepen avek un liamtek uh cihi. Tualak ah kum 19 aphakhin numei khatpen liamngawh phadiak cihi.\nVideo: One person was killed and 13 other individuals, mainly Singaporeans, were injured in an accident at Kilometre 30.9 of the Karak-Kuala Lumpur Expressway near Kuala Lumpur on Saturday (April 7)\nMalaysian gammi zong mi 2 akihelkha uh hi a, tualak ah khatin asihlawh ahihi. Asi Malaysian gammi pen amin Carles Lagan kici a, kum 26 aphakhin khat ahihi.\nKL 5Zones te pulakna ah Passenger Bus penin hoihtak lenkip theilo, Lost Control ahih manin, Lorry mawtawpi ii anunglam aphutsak ci uhhi. Bus in aphutkhakna amailam hengkhiagawp lianghi.\nMore: Thai gamsung ah Bus tuahsia in meikuanggawp, Myanmar 21 in sihlawh\nTuahsiatna ah akihel mi 14 tepen pasal 4 leh numei 10 kici hi. Hih tuahsiatna ahangpen kitheician taktak nailo a, thunei te’n akanciansan laitak ahihi. Sawltak #zomidaily\nPrevious: New York aom President Donald Trump ii neihsa Trump Tower meikang leuleu\nNext: Myanmar in gampualam ah buhtang zuakkhiatna hangin $$1.11 Billion sumlut ngah


url: =Luka 13 (TDM)\nTedim BibleLuka 13< = >\nKisik ding, ahih kei leh Si ding\n1 Tua laitakin tua lai-a om mi pawlkhat in Jesuh kiangah, Galilee mite in Pasian kiangah biakna pia-in a om laitakin Pilat in a thah mite’ thu a gen uh hi. 2 Jesuh in amaute kiangah, “Tua bangin hih Galilee mite kithat ahih manin, Galilee midangte khempeuh sangin hih a kithat mite a mawhna uh lian zaw hi, ci-in ngaihsun na hi uh hiam? 3 Hilo hi. Ke’n kong cih in-ah, na mawhna panun na kisik kei uhleh amaute mah bangin note zong na si ding uh hi. 4 Tua ahih kei leh, Siloam Tuibeem gei-a tausang a puk lai-in a denlup mi sawm le giatte bangci ngaihsut na hi uh hiam? Hih bangin a sih manun Jerusalem khua sunga a teeng midangte sangin a mawhna uh lian zaw hi, ci-in ngaihsun na hi uh hiam? 5 Hilo hi. Ke’n kong cih in-ah, na mawhna panun na kisikkik kei uh leh note zong amaute mah bangin na si ding uh hi,” a ci hi.\nA Gah lo Theikung Thugentehna\n6 Tua ciangin Jesuh in amaute kiangah thugentehna khat gen a, “Mi khat in a lolai-ah theikung khat a suansak hi. Theigah a lo dingin a pai ciangin bangmah na gah lo hi. 7 Tua ahih manin amah in a lokho pa kiangah, ‘A beisa kum thum sung theigah lo dingin ka pai zelzel a, ahi zongin gah lo hi. Tua ahih manin phuk in. Bang hangin lo sung mawk nawngkaisak ding ahi hiam?’ ci hi. 8 Tua ciangin lokho pa in, ‘Topa aw, tu kum sung zong hih bangmahin omsak lai phot in. A phung kimkot to-in eklei ka sung ding hi. 9 Kum kik ciangin hong gah leh a hoih hi pah ding hi. Ahi zongin hong gah kei veve leh i phuk ding hi,’ ci-in a dawng hi,” a ci hi.\nNungkul Numei Khat Kidamsak\n10 Sabbath ni khatin Jesuh in kikhopna inn khat sungah thu hilhin a om hi. 11 Dawivei numei khat tua lai-ah om a, tua dawi in kum sawm le kum giat sung tua numei cina sakin a nung kulsak a, dingtang thei hetloin a om hi. 12 Jesuh in tua numei a muh ciangin a kiangah sam a, “Lawm aw, na natna panin na damta hi,” a ci hi. 13 Tua ciangin numei tungah a khut nga a, thakhat thu-in amah dingtang thei-in Pasian a phatpah hi.\n14 Ahi zongin Jesuh in Sabbath ni-in cina a damsakna hangin kikhopna inn ukpa a heh suak a, mite kiangah, “Na a kisep theih nading hun ni guk sung om hi. Tua hun sungin hong pai-in kidamsak unla, ahi zongin Sabbath ni-in hong pai kei un,” a ci hi.Ref 13:14 Pai 20:9-10; Thkna 5:13-14\n15 Tua ciangin Topa in amah dawng a, “No a kineihkhem mite aw, note in Sabbath ni mahin zong na bawngte uh ahi a, na late uh ahi zongin a buk panin na khihna khaute uh sutin, tui pia dingin paipih hi lo na hi uh hiam? 16 Tua mah bangin Satan in Abraham’ suante khat ahi hih numei pen kum sawm le kum giat sung hencip hi. Hih a kihencipna panin Sabbath ni-in hih numei khahkhiat ding kilawm hi lo ahi hiam?” a ci hi. 17 Hih Jesuh’ dawnna in alangte khempeuh maizumsak a, Jesuh’ sep hih na lamdangte khempeuh hangin midang khempeuh a lungdam mahmah uh hi.\nAnkam Tang Thugentehna\n(Mat 13:31-32; Mrk 4:30-32)\n18 Tua ciangin Jesuh in, “Pasian’ Ukna bang tawh kibang a, bang tawh genteh ding ka hi hiam cih leh: 19 Mi khat in a lo ah a vawh ankam tang khat tawh kibang hi. Tua ankam tang hong khangin kung golpi hong suak a, vasate in a hiang tungah bu a tom thei uh hi,” a ci hi.\n20 Tua ciangin Jesuh in, “Pasian’ Ukna bang tawh genteh leuleu ding ka hi hiam cih leh: 21 Nupi khat in annel lom sungah a sawh silngo tawh kibang hi. Tua silngo in a annel lom khempeuh a pawmsak hi,” a ci hi.\n22 Tua ciangin khuapite le khuaneute nawkin Jesuh paisuak a, Jerusalem khua manawhin a paikawmin thu a hilh hi. 23 Tua laitakin mi khat in, “Siapa aw, hotkhiatna a ngah mi tawmno khat bek hi ding ahi hiam?” ci-in a dong hi. 24 Jesuh in amaute kiangah, “Kong kawcik tawnin na lut nadingun hanciam un. Note kiangah kong genin-ah, mi tampi tak in lut ding a hanciam uh hangin lut zo lo ding uh hi. 25 Inn nei pa hong tho-in kong hong khak ciangin, note kong pualamah dingin kongkhak na kiu ding uh a, ‘Topa aw, kote zong kong hong hon in,’ na ci ding uh hi. Amah in, ‘Note koilai panin a hong pai na hi uh hiam kong thei kei hi,’ ci-in hong dawng ding hi. 26 Note in, ‘Nangmah tawh anne tuidawn khawmin i om a, ka khua sung uhah thu nong hilh hi,’ na ci ding uh hi. 27 Ahi zongin amah in, ‘Note koi panin a hong pai cih kong thei kei hi. A giloin a gamta note khempeuh aw, kei kiang panin pai khia un,’ hong ci ding hi.Ref 13:27 La 6:8 28 Pasian’ Ukna sungah Abraham, Isaac, Jakob le kamsangte khempeuh a omna mu napi-in, note a pualamah hong kihawlkhiat ciangin tua huna na kahna uh le na ha gawina uh bangzah takin nasia ding ahi hiam?Ref 13:28 Mat 22:13; 25:30 29 Nisuahna le nitumna, leilu le leitaw lam panin mite hong pai-in Pasian’ Ukna sung sabuai kiimah tukhawm ding uh hi.Ref 13:28-29 Mat 8:11-12 30 Tua hi a, tuhuna mineute tuahun ciangin milian hi dinga, tuhuna miliante tuahun ciangin mineu hi ding hi,” a ci hi.Ref 13:30 Mat 19:30; 20:16; Mrk 10:31\nJesuh in Jerusalem Khuamite Tamlawh\n31 Tuahun laitakin Farisi mi pawlkhat hong pai-in Jesuh kiangah, “Herod in nang thah hong sawm ahih manin hih lai panin mun dang khatah pai khia in,” a ci uh hi. 32 Jesuh in, “Pai unla, ngia bangin ngian a zang tua Herod kiangah hih bangin va gen un: ‘Tuni le zing ciang sung dawi hawl khia-in cina ka damsak dinga, thai ciangin ka nasep ka man ding hi, ci hi,’ va ci un. 33 Ahi zongin tuni, zing le thai sungteng ka ma nawtsuakin ka pai ding hi. Bang hang hiam cih leh Jerusalem khua sung lobuang mun dangah kamsangpa a kithah ding kilawm lo hi.\n34 “Jerusalem, Jerusalem aw, kamsangte na that a, Pasian’ hong sawl kamtaite na denglum hi. Akpi in a kha tawh a note a huai mah bangin na mite ka huai nuam tawntung a, ahi zongin na ut kei hi. 35 Tu-in na innte kinusiacip ding hi. ‘Topa min tawh a hong pai mipa, Pasian in thupha pia tahen,’ na cih hun hong tun matengin kei nong mu nawn kei ding hi,” a ci hi.Ref 13:35 La 118:26


url: =Topa Zeisu leh Judah Siakazok lim kisuai na thu :: ZOMI DAILY\nposted on 10 September 2019 at 8:57 pm Lomkholna: Khupkhanthang, News\nJudah Siakazok or Iskariot (Judas Iscariot) :: 1980 kum pawl Sachaung Hentadah Street aa innsap a ka om lai un, “Judas Iscariot” cih thulu tawh ki-at, Germany mi liimsuai siam (Painter) khat in Topa Zeisu nuntakna limsuaih tawh lakna article (Depicting the life of Jesus Christ) khat kasim kha ngei hi. Ka innsap napa pen nidang in, USA ah, State Scholar pai ngeikhat hi aa “Readers Digest Magazine” bului honkhat nei hi. Kei zong ciimphawng in ka sim zelzel hi.\nLate 50s or early 60s pawl aa ki issue Readers Digest bu khat hi in ciamteh ing. A limsuai pa min zong ka ciamteh thei nawn kei hi. Google ah ka zon leh ki upload lo hiding hiam mu kik zo nawn keng. Sia mah Lamnu (Daisy Dim Lam Cing) kiangah zong ka gen kha ngei aa, aman’ zong tua “Article” Readers Digest bului te khat ah kasimkha ngei mah hi ci hi. Ka ummawh at kahih loh lam kong gen na hi.\nGermany te liimsuai siam khat in Topa Zeisu’ nuntakna lim in suai in laksawm hi. A limsuai khempeuh alungsim deih bangin zokhin himah leh, Topa Zeisu kum 12 a phaklai tak, a ithuai mahmah, mawhna abaanglo, melhoih naupangno mel ding a etteh ding mi mu zolo hi. Nikhat lamsiau in aa’ vakna khat ah, naupangno honkhat kimawl amu hi. Tawlkhat sung a etkhit ciang in, naupangno kum 12 kiim a pha khat kiangah vanaih in, kalimsuaihna khan (Studio) hong pai in, na sakmel liim kasuai nuam hi ci-in sam hi. Tua naupangpa’ sakmel liim Topa Zeisu kum 12 aphak laitak liim dingin suai in alung kiim mahmah hi.\nA hizong in, Judah Siakazok liim ding a etteh ding mi muzo mahmah lo aa, a liimsuai zothei mahmah lo hi. Kum 20 sungbang, a’gitloh mel, a’zuautheih mel, mi melhoihlo khat zongzong hi. Nitak khat lungkia mahmah kawm in, zu sai (Bar) khat ah beer dawn in, aom laitak in, mi tangval hamsim, kum 30 val ding khat, alawm ten’ tua zu sai sungah sawnsuk aa, sualtung kipaaisuk hi. Zu hong pialai un, ci in awng buabua hi.\nTua liimsuai siampa in vanaih aa, akhut len in phongto aa, ke’n ma’n zu hong leisak ning ci in sam hi. Nasakmel lim in kong suainuam hi ka studio ah hong zui in, zu naduh zahzah kong pia dinghi ci’n zol hi. Tua pa’ sakmel pen Judah Siakazok lim dingin suaisuai hi. Tua hun laitak in, tua tangval pa’ a khitui luangin hong kap ziahziah hi.\nLimsuai pa’n banghang in kap na hiam? Judah Siakazok mel ding aa, nasakmel ka suaih khasia na hiam? ci in adot leh; Nang kei na nong theinawn kei hi. Tumaa kum 20 lai aa, hih studio sungah Topa Zeisu kum 12 aphak mel ding aa, kasakmel na’suaipa ka hi hi. Tu in kei Judah Siakazok mel ding in kasakmel nong suai ciang, ka ngaihsut hongtam in, kisik kik aa, ka khitui hongluang in, akap hing ci’n dawng kik hi.\n“Makai leh Hehna” Lian Muan Kim at article sungah Leonardo da Vinci ih suaih Topa Nitak Ankuang Umna sungah, Topa Zeisu leh Judah Siakazok liim kisuaina thu luan dan leh hih atung aa kong at, Topa Zeisu kum 12 leh Judah Siakazok limsuaihna thu kibang pian aa, a thunih mah aa, a thu kibang hiaamhiaam nih mah aom maw? (or) Dr. Lian Muan Kim in, aa telkhial a hikha tammaw cih ahi hi. Hih thu tawh kisai amaanpen a’thei na om uh leh hehpih na tawh hong hilhcian un.\nTua limsuai pa pen “Heinrich Hofmann 1824- 1911” hi kha in um ing. (A hih kei leh a min maan a thei na’ om uh leh hong hilh kik un). A kikhialkha ahih khak leh mi pawlkhat te in mailam ah thuhilhna (Sermon) khawngah ih genkhialh khak ding patau na leh laisim te’n a ngaigsut kak thei nading lunggulhna tawh kong at ahi hi. Kitelkhialhna in nei kei ni. Lungdam, Khupkhan Thang Taithul (September 9, 2019)\nPrevious: A lamdang “Zomi Idol” ~ Dr. James Dongno\nNext: Laisiangtho munkhat leh munkhat kitukalh cihbang aom theiding hiam?\nArab Gam Meikuang leh Ei ~ Hau Za Cin


url: =Thuthak Tomkimcing 18 Nov 2014 :: ZOMI DAILY\nposted on 19 November 2014 at 7:53 am Lomkholna: Hauthang, Myanmar, News, World, Zomi\nA. Falam gamsung ah zavom kiciing te ki shusia ding.\nZogam Falam gamsung ah Zavom tukum aki ciing cih kiza ahih man in hongtung ding Dec 2014 leh Jan 2015 sung in shuk siat sakna kibawl ding ahihi cih Falam khuapi om Palik putal U Hla Than in gen khia hi. Koilai munlian ah Acre bangzah kiciing cih gen khiat na diktak neilo hi.\nB. Tamu khuapi ah Zatep leh Zogam Apple minthang.\nIndia leh Myanmar kizopna lampi nambat khatna Tamu khua pan in ngal leh lam ah Zogam Apple te leh Kawlgam bawl zatep Win၊ Peacock te kinak puak mahmah cih kizahi. Tukum sung in zatep bekbek ton 575 Kyats 2292 Million man kipuak hi a, Kha khat in 125 ton leh aman Kyats 500Million kiimta a manding Manipur sung tawn in India ah kipuak cihi.\nC. Maikum pan kipan Zogam ( Chinstate) mizawng 50% Hau ding.\nHong tungding kumthak 2015 kumpan kipan Zogam Chin state sung om mi te 50% in nasep nei in innsum lut neita ding uh cih kizah hi. Zogam ah khuapi 9 leh khuata 1400 om hi a khantoh nasep na ah Kumpi phakna baan aom hang in aomlo khuatampi om lai ahihi. Tua te in mau leh mau nasem dingtawm to in mawtaw lampi bawl ,Khuamei bawl in hanciam mahmah uh cih leitung khualzin minthang ten mukhia uh hi.\nD. Zogam ah aomlo athupi nam nih.\nZogam ah Leisung sumpiang aom hang in Leisung sumpiang te lakkhiat theihna ding pilna nei te leh amakai ding ki omlo hi. Tua zom ah Tuipi pan piang Gas te leh neek theih mehnam te apungsak thei a vaihawm siam ading khia mipil kua mah omlo ahih man in Zogam sung Zomi mipil tam pi te in amipi ading nasep hoih mukhiat sakna nei zo nailo in ki om cih Minister U Kyaw Ngein in thupulak khia hi.\nE. Zogam’ Zomi te Innsung ah tui pipe omzo nailo’ Ekbuk gamlapi\nAkhangto gamte leh minamte in agam sungpiang tuisiang tho te a khua sung a inn sung ah nuamtak in tui tung kimsak uh ahihi. Zogam ahih leh Khuakhal naita ahih man in tuibungbel tuikhol nading kipat hun naisimsim kik ahihi. Khua kim ah tui zawn ibawl om sam ahih hang in akhangto gam te bang in innsung , anbuk, tuibuk, kisilna sung dong ah system hoihtak in tui kitungsak kimnailo ahihi. Zogam hotel hoih gina taktak omlo ban ah khua khempeuh ah ekbuk gamla pipi innhuang sung ah kilam tampi tak omlai cih leitung khual zin minthang te in mukhia hi.\nPrevious: Zolai Tongdot bu masa bu 1000 kibawl khia ding\nNext: Mikim’ Mat Theih Sunmang ~ Khat Thang


url: =Kumthak muakna in Myanmar gambupah thongkia mi 8500 ki khahkhia :: ZOMI DAILY\nposted on 18 April 2018 at 5:24 pm Lomkholna: Myanmar, News, Sawltak\nMyanmar gambup ah kumthak muakna in thongkia bekbek mi 8500 val ki khahkhia cih AFP pan kiza hi. Hihvai tawh kisai in Myanmar’s President in Tuesday ni in thongkia te ki khahkhiading hi ci’n Thingyan Amnesty tangkokhia hi. Photo: Abeisa Thingyan Festival hunsung in Naypyitaw ah State Counsellor Daw Aung San Suu Kyi in Myanmar President U Win Myint tuisiang atheh seuhseuh laitak\nKumsim in kumkumthak Traditional New Year atun ciangin aki neitheizel Annual Amnesty tawh kizui in aki khahkhia kici a, tua aki khahkhiate lakah Political Case tawh thongkia mi 30 valbang ki khahkhia cihi.\nMyanmar President asemlaitak ahi U Htin Kyaw in nungkhasung in khawlding akhentat ciangin ama munah Myanmar President asemding in U Win Myint ki teelkik hi.\nHih thongkia te aki khahkhiatding vaipen President U Win Myint in agenkhiatna ah mihing khatlekhat ki hehpihna Humanitarian Grounds tawh thongkia te aki khahkhia hi ci’n genkhia hi.\nTutung Thingyan Amnesty tawh aki khahkhia thongkia te lakah atamzaw pen zatui tawh kiman Drug Offenders te hi a, tuaban ah gamdangmi Foreigner mi 50, Political Prisoners mi 36 cihbang kihel uhhi ci’n Government spokesman U Zaw Htay in genkhia cihi.\nNGO khat ahi “Assistance Association for Political Prisoners” panin Spokesman asemlaitak ahi U Aung Myo Kyaw in agenkhiatna ah thongsung ah acianlai pawlkhat omlai a, tuate asuahtaktheih nadingin ngetna kinei cihi.\nMore: Aung San Suu Kyi apumpi zaw “Paralyze” ci’n zuauthuthang ki khahkhia\n2011 kum akipan Myanmar kumpi in thongkia tul tampi te ahunhun in khahkhia zelzel uhhi. Daw Aung San Suu Kyi in 2016 kum Civilian Government asep khitdeuh inzong thongkia honpikhat ki khahkhia hi. Sawltak #zomidaily\nPrevious: Siamsin Medical Trip & Summit, Tauleng nuamtak kizo\nNext: India ah mopawi siimdingin apai Truck mawtawpi khat tuahsia in mi 21 si, 21 liam


url: =UN Card tawi khatin palik te RM10,000 golhguk piaksawm ahih manin kiman :: ZOMI DAILY\nposted on 28 July 2017 at 10:56 am Lomkholna: Malaysia, News, Sawltak, World\nMalaysia gamsung ah Kawlgammi khatin palik te golhguk “Bribe” piaksawm ahih manin kiman cih theStar pan kiza hi. Tua akiman Kawlgammi akici pen pasal kum 39 aphakhin khat ci a, amin pen ki genkhialo hi.\nGolhguk vai alimkankhiat mahmah ahi Kedah Malaysian Anti-corruption Commission (MACC) director Datuk Mohd Fauzi Mohamad ii genkhiatna ah hihpa pen abeisa Tuesday nitaklam 5:55pm hunpawl in akimankhia cihi.\nAkimanpa pen “Myanmar Contractor” khat ci uh a, abeisa kalsung in palik te’n thusit uh cihi. Amahpen UNHCR Card atawikhat hi a, ahi zongin atawi UNHCR Card pen ani beikhin “Expired” ahih manin, palik te’n amatloh nadingin sum piaksawm cihi.\ntheStar te pulakna ah Rm10,000 golhguk piaksawm ahih manin akiman ci uh a, MACC akici “Malaysian Anti-corruption Commission” te tungah ki apsawn cimawk ahih manin, athu nawngkai mahmah khading hi.\nMalaysia gamsung ah golhguk nekna leh Corruption aomloh nadingin kumpi tungsiah thunei ulian te’n ahanciam mahmah laitak uh ahihi. Nungdiak inzong Malaysia gamsung aom palik honpikhat golhguk kanekei dinghi ci’n kiciamna neisak uhhi.\nVideo: Myanmar man nabbed over RM10,000 bribe to cop\nPerak Deputy Chief Police Officer, Deputy Commander Datuk Zainuddin Yaacob inzong khuasung mipi te’n Police Officer te golhguk piakha hetkei un. Golhguk apia leh asang tepen anih un thukhun palsat ahih manin kimanding hi ci’n genkhia hi.\nPalik te golhguk napia kei un ci’n khuasung mipi te agenna tungtawn in Comment hongkhat ki piasukpah a, khuasung mipi te’n golhguk akipia masa hilo in, palik te’n thagum tawh sum hongngen ahih manin akipia hizaw hi ci’n khatin agelhkhiat pen dikmahmah hi.\nPrevious: Singapore gamsung ah Malaysia gammi 2 Motorcycle tuahsia\nNext: Hong nusia Rev. Dr. G. K Nang phawkna ~ T. Sawmlian


url: =The Hupogrammos ~ Dim Lun Zam :: ZOMI DAILY\nposted on 4 February 2018 at 4:45 pm Lomkholna: Biakna, Dimlunzam, News\nSiapa in laibu sal lam ah ong paipih hi. Tua tengah singsabuai te om a, tua sabuai te khuainun nel didek in ki zut hi. A mah in adawn a zum ciang khat tawh tua te tung ah,’Hupogramos’ ci in lai ong at hi.Tua te ka theih ngei te a hi kei hi. Amah in, “Hih pen Greek te taangkam ahi ve” ong ci hi.\n‘Gammos’ acih teh ‘ lai at’ or gelh: writing’ cih na hi. Hupo acih teh anuai: under a cihna hi. Tua a hih leh nang pen ‘ a nuai pan a lai gelh pa maw? Ci in ka dot leh, ong dawng kik kei a, a hi zongin hi teng ong hilh hi.\n“Taanglai in ah, hih Hupogrammos te pen sangnaupang te lai hilhna ah a ki zang hi ven. A etteh (model)ding a hih kei leh laigelhna mungpi (master writing) ki nei hi. Kam mal khat a hi zong kammal tampi ki kaihkhawm in a hi zong insangnaupang te etteh a a zuih kik theih ding in ki bawl hi.\nTua Hupogramos tung ah sang naupang te in, a stylus uh phah in tua tung ah a nuai a ki at bang bang in zui in kui kik uh a tua pen a mau a ding a hi pah ve”\nTua a hih leh hih pen lai at cih kammal bek ki zang thei lo ding ai ve maw?\n“Hi e, hih pen lai at hi” sia pan ong ci kik. ” Peter laikhak bu masa sung ah,”Messiah in ei a ding in haksatna thuak khin hi, tuapen ei te etteh ding a hihi. Tua in a ma khekhap zuihna hi ””’a cih pen hih Hupogrammos a gen na hi.\nHih etteh cih kammal (example) cih a ki lek khia pen a ma Greek kammal ah tua ci lo pi, tua a hih man in koicih khiat ding i hiam cih leh, “Messiah in eite a dingin Hupogrammos ong nusiat hi” cih ding hi. A mah pen eite Hupigrammos a hi ve maw.\nA mah Hupogrammos bang lian a ei ki thuap in amah bang a ana khempeuh ah i ki copy ding hi. A ma nuntak zia, a gamtat zia,a ngaihsut zia,a khuaheek zia,a lungtang ki sai zia,a khekhap zui a, ki thuap in a ma limleh mel a suak ding eite Hupogrammos a hi hi. Ephesians 5:1_2, 1 Peter 2: 21 Jonathan Canh day 117 Dim Lun Zam\nPrevious: Laitui khuasung lampi Kattaya kibawl & Tedim tuihamsa\nNext: Russia te galvanleng khat kikapkhia, ahawlpa zong ki kaplum


url: =Kalaymyo zuanin apai Aircon Bus khatin singkung taihkha, mi 6 liam :: ZOMI DAILY\nposted on 18 January 2018 at 9:33 pm Lomkholna: Kalaymyo, Myanmar, News, Sawltak\nSagaing Region, Kalaymyo (Kawlpi) zuanin apai Passenger apua Aircon Bus khat tuahsia in singkung khat limnawkkhak mahmah cih Monywa News pan kiza hi.\nTua Express Bus pen Monywa leh Kalaymyo kikal ataikhat hi a, Aung Gabar Express Bus kici hi. Tuni Thursday zingsanglam 11am hunpawl in Monywa leh Ye Oo kikal, Depayin khuasung alut madiak in lamzikpi gei ah apo Kuhku singkungpi khat aphukha ahihi.\nSingkung pen limphutkhak mahmah ahih manin, mawtaw amailam leh atungkhuh te limsiat mahmah hi. Mawtaw hawlpa “Driver” akipan adang Passenger pawlkhattawh akigawm in mi 6 Depayin Hospital ah kipuak hi.\nDriver papen khuhkawmkawm in, thakhatthu in khua phawklovat a, tualaitak in singkung ataihkha ahihi. Tulaitak Police Station ah hihvai thu kibawl in, Driver zong zato ah kikemlai, zatui kibawllai hi. Khualzin Passenger tezong ahuaisialua kuamah omsamlo hi ci’n Depayin Police Station panin palik thunei khatin genkhia hi.\nTua aliamte lakah sangsia asemngei Pension lakhin pawlkhat kihel uhhi. Tua sangsia tepen Butalin khuapanin Kalaymyo, St. Mary sanginn ah sangsia te zahtak piakna, kadawhpuai apai uh hi a, U Tin Swe, U Myint Swe cihte kihel uhhi.\nMore: Kalaymyo sangnaupang khat ii abiang a eksakgawp sangsiama ki dinkhawlsak\nTuaban ah hih sangsia te zahtak piakna ah akisam vanpawlkhat Monywa ah aleiding in apai, aciahlam ahi Minkin Township, Tinwa khua Primary School sangsiapi U Win Maung, Tekyi khua Middle School sangsia u Maung Lwin leh Minkin khuasung aom kumpi nasem Daw Nang Kyawh Khine cihtezong aliam lakah kihel uh cih kiza hi. Sawltak #zomidaily\nPrevious: British vanleng sungah namsia kimu ahih manin, vanleng nai 4 ziakai\nNext: AirAsia vanleng sungah Chinese pasal khatin zatep ahih manin kiman


url: =Trump in gamdang sangnaupangte tawh kisai athupiak dokkik :: ZOMI DAILY\nposted on 15 July 2020 at 6:29 pm Lomkholna: News, TedimPost, World\nInternational news: Trump kumpi in gamdang sangnaupangte tawh kisai athupiakna dokkik\nWashington DC – July 14: US gam sungah Student Visa (F1) tawh a om sangnaupang peuhmah a pilsinna uh online bek ahih leh US gam sungah om thei lo ding uh hi, ci-in a beisa July 7 ni-in Trump Administration in a tangko pen tuni-in dok kik hi.\nInternational Student te lungmuangtakin online vive tawh ahi phial zongin kuamah kimat kihen om lo ding, a gam uh zong ciah kul lo ding, cihna hi.\nTrump thupiakna ahi online bek ahih leh gamdang sangnaupang peuhmah a gam uh a ciah uh kul ding, cih thu hangin University leh College khempeuh phial ah lunghihmawhna leh buaina lianpi piangsak a, Zomi student Visa tawh a om mi tampite leh amau tawh kisai kha khempeuh adingin zong lungnop mawhna tampi piangsak hi.\nHih thu piak ahih cil a kipanin Harvard University, Massachusetts Institute of Technology te leh USA gam sung State 18 pan thukhen mangte in hih bang thupiak pen thukhun zui-in piang thei lo hi, ci-in thukhen zumah thu bawlna lai phah uh hi.\nTulaitakin USA gamsungah gamdang pan pilna sinin a om mi million khat (Tein 10 val) hi, ci hi. Tuate lakah sangnaupang a tam pen gam 5 te hi bangin Institute for International Education (IIE) te in ciamteh uh hi.\n1. China – 369,548\n2. India – 202,014\n3. S. Korea – 52,250\n4. Saudi Arabia – 37,080\n5. Canada – 26,122\nHih gam 5 te zomah Bangladesh, Brazil, Nigeria leh Pakistan te kihel uh hi, ci hi. Myanmar panin pilsin a pai sangnaupang tul leh zanga val pha dingin ki-um mawh a, Zomi student Visa tawh a om mi 20 kim pha dingin ki-um mawh hi.\nMore: Tedim leh COVID-19 ~ Siama Zam Cing\nCovid-19 huhau in USA gam sungah College/University te in online bullhuh dingin khensat khin uh ahi hi. Covid-19 hangin nasep kuan ding maw kuan lo ding, sangnaupangte a ngei bangin sang inn ah pai ding maw pai lo ding, biakinn ah mipi kikhawm ding maw kikhawm lo ding, cih thu pen tulaitakin gen a lawh mahmah leh kinialna zong a piangsak thu khat hi, ci uh hi. Src: FOX News/ The Tedim Post\nPrevious: Thuthak tomkim ~ The Tedim Post (14 July)\nNext: Covid-19 ah Volunteer te pahtawina lai piakna kinei


url: =Zi Li A Nei Mihaupa - TUNGZANG NEWS\nZi Li A Nei Mihaupa\nKhat vei, Putek khat in nitak a lup ma-in a tupa tangthu khat gen pih hi. Nidang hun sawtpi lai-in, neihlelam, sumlepai tampi nei, mihau papi khat om hi. Mihau pa in, zi li tak nei-in a zite zong ki-it, kilem thei lel uh a hih manin Inn khat ah om khawm uh hi.\nA zi nunung, a zi li-na pen bel mihaupa in it penpen hi. Ngek bawl diakin nik hoih puan hoih nono tawh zemin, a cidamna ding hun pia-in dawm mahmah hi. Tua bangin a ngek bawl hang, a zi neu in bang mah awlmawh se lo lelin mihau pa phattuamna ding zong bawl sak ngei lo hi.\nA zi thumna nu zong mihau pa in it lua peuhmah veve zel hi. Zi thumna a dingin hun pia in, nasep hanciam a hih manin tua a zi in zong, a nasep huhin panpih thei mahmah a hih manin, mihaupa in hih a zi thumna mi dang khat peuh kiangah a tai suah ding dah lua peuhmah hi. Tua kawmkal ah a zi nihna zong it cihtak it kawikawi zel hi. A zi nihna nu ahih leh thu hoih nono ngaihsut siamin, gualnuam thei banah kamsiam tawh thuahin a pasal thanem hun ciangin zong thapiak siam citciat hi.\nA zi-pi, zi-masa bel mihaupa in en thei mel lo mawk hi. A paipaina ah a tonpih tawntung hang' bangmah a kizang thei lo ding bangzah phial in ngaihsun mai hi. A zipi in a hih leh a pasal sia leh, pha leh it cih takin it mawk hi. A poi-na-ah mihaupa in a zi masa pen thusim bawl lo lua liang mawk hi.\nHun hong beibei in, mihaupa cidamna hong kiam semsem hi. Natna hau in, Zato siahuante in zong dam zo nawn lo ding a hih lam gen ta uh hi. Mihaupa lup mun ngak bekin hong om ta hi. A zi teng zong a nai ah om-in, hong khoi ngeingai uh hi. Mihaupa in a zi li-na, a it penpen nu hong hopih hi.\n"Ngaihno aw! Ka sih teh kei guak sawl bang hei ding himawk ing a, nang kong it penpen na hih teh nong zui zo diam?" ci-in a dot leh zi neu in a lu peisanin, a gei pan kihepsan diang mawk hi. Mihaupa zong, a zi thumna nu kiangah "nang nong zui zo diam ngaih aw?" a cih leh "hi thei lo ee, ken hi tengah nopsa lai ing, nang si khin le teh pasal dang khat peuh na bel ding hing" ci-in dawng hi. Mihaupa zong lungtang kidawt vang zah phialin nasa ngeungau hi. A zi nihna hong dong leuleu hi. A zi nihna in zong "hong telsiam in U aw, nang tawh sih khawm ding pen hi thei nai lo hi. Ahi zongin hanmual dong bel kong kha ding hi." cih san sawnsawn ahih manin mihaupa zong nasa lua-in pau zo nawn lo hi. Lamet tawpna a zi masa hong gal-et phei ta hi.\nA zi-pi nu in "lung himawh kei-in U aw, ken hong zui ding hing" ci-in dawng hi. Mihaupa zong lungdam lua in a zi pi nam-in hong kawi tinten ta hi. Putek in tangthu deihna a tupa in a tel zawh dingin hi bangin hong hilhcian kik hi.\n"Ka tu aw, Hih tangthu sung a mihaupa' zi-lina nu pen bang dang hi lo-in, ei mihingte pumpi ahi hi. I pumpi zemin, I dop bawl hang' tua pumpi hoihna in I sih ciang hong zui zo peuhmah lo ding ahi hi. Zi thumna nu a hih leh neihlelam, sumlepaite a gen nuam ahi hi. I nuntak hun sungin a zon I khol khempeuh I sih khit teh I tu, I tate ahih kei-leh, mi dang khat peuh kiangah na tung ding hi. I sih ciangin kitonpih thei lo ding hi. A zi nihna nu ahih leh, I innkuanpihte, I lawmlegualte ahi uh hi. I nuntak sungin hong huh hong kepuh hang, I sih ciangin hong zui lo dinguh a, hanmual ciang bel hong kha sam dinguh hi." a cih khitteh tupa pa in zong lunglut takin "Pu aw a zi masa ee bang hi ding a?" ci-in a dot leh, a Pu in;\n"Hee! a zi masa pen bel ei mihingte' KHA, I sung aom den a kimu thei lo I kha a hi ve! Eite in a mah I phawk khak loh I thusim bawl loh hang, I kha in a hih leh a tawntung tawntungin hong zui ding a cihna hi" ci-in hilh cian hi.\nTupa pa zong "tua leh Pu ken ka sih teh hong zui ding, ka kha a ding, a hoih penpen ngaihsunin nasem nuam ing, ka zi masa mah it pen ning maw Pu" ci-in a pu angah hong kingam hi.


url: =Hong makaihding makai i teelciang ~ Sia Mungno :: ZOMI DAILY\nHong makaihding makai i teelciang ~ Sia Mungno\nposted on 15 June 2020 at 9:04 am Lomkholna: Article, Leadership\n“Nungzuih siam ni” cih kammal za nawh mahmah ing. Mipi a mawhsak den makai zong za mun mahmah ing. Gen taktak ni cile’ng makai hoih i kisam hi. Ngaihtsutna tuam ciat anei mipi a kipumkhat sak zo leh ngimna khat tawh a kalsuan pih zo pa/nu pen makai hoih ahi hi.\nMipi lungsim khempeuh makaipa tungah kinga ahih manin hong makaih ding mi i teel ciangin limtak in ngaihsun ni. Mipi deihna bangin a ta hawihawi makai sangin ama ngimna mipi a lawh sak zo makai thupi zaw hi. Ngimna kician mahmah tawh mipi makaih ahih manin ama nung zuih ding kilawp mahmah hi.\nA ciim mi hiding\nKi makaihna sungah degree kizangh theilo ahih manin ciimna kisam hi. Abraham Lincoln pen degree neilo napi’n ciim mahmah hi. Leitung ah makai hoih penpen khat in kiciamteh hi. Ciim mahmah ahih manin degree a neih zenzen loh hangin mipi in makai dingin na teel a, US Kumpi a 16 na hong suak hi. American te’n kumpi ding qualification a guanna sungah degree kihel lo citciat hi. Degree pen thupi mahmah a, ahi zongin a kisam pen hi lo leuleu hi. Makai i teel ciangin a degree bek en in i teel khak loh ding thupi ding hi. Degree thuap tampi ngahin a ciim lo tam mahmah hi.\nMakaih a siam mi hiding\nHong makaih ding mi i teel ciangin makaih a siam mi zongin tuate teel ding ahi hi. Laihilh siam mahmah khat makai dingin na teel hang a mawkna ahi hi. Ama siamna kizangh theilo hi. Laihilh siamna pen laihilhna munah zat ding hi a, makaihna ding hilo hi. Siavuan khat in vanleng hawl henla vanleng hawl khat in cina vel leh lem hetlo ding hi. Tua ahih ciangin makai dingin makaih a siam mi i zong ding hi.\nMipi phattuam nasep nuam a sa ngiat mi hiding\nAngsung khualna pen a sia hilo hi. Ahi zongin angsung bek a khualte’n mipi phattuamna ding sem thei ngiatlo ahih manin makai in teel loh ding ahi hi. Angsung bek a khual mi na hih leh makai sep ding ngaihsun kenla na innkuan sung limtak in puah pah in. Topa lungdam zaw ding a, na min zong pha zaw ding hi.\nSum leh paai a lunggulh lo mi hiding\nMakai sepna tawh a hau om ngeilo hi. Makai a sep sungin a hau a om leh golhguk ne hi ding hi. Na hauh nop leh sum zong in. Sum leh paai a deih lo mi ki om lo hi. Makai i teel ciangin a neih bangbang leh a ngah zahzah tawh a lungkim mite i teel ding hi. Sum leh paai bulphuh loin mipi a bulphuh mite makai in teel ding hihang.\nLungduaina a nei mi hiding\nMakai sepna ah a kisam penpen khat in lungduaina ahih manin a lung tom bakbak mite teel loh ding hoih pen hi. Mi lungtom te’n thu hong neih uh ciangin zangh khial in lauhuai thei hi.\nDeidanna a neilo mi hiding\nAmah a langpang mite itna tawh a huaisiam makai teel ding ahi hi. Keilam ah hong panglo na hih manin hong huh zo kei ning ci loin a kisapna munah a huh zo mi makai in teel huai mahmah hi. Hong langpangte huhlohna pen thuman hi a, telsiamna tawh huhna pen gualtung tuanna ahi hi.\nA paubang lo mi hiding\nGinatlohna nengno hangin i sep nahoihte kuamah in hong thusimsak lo thei ahih manin a paubang lo mi makai in teel ding hihang. Tua hi kei leh lawhsapna om thei ding hi.\nTua ahih ciangin nungzui siam sangin makai siam i kisam zaw hi. Makai hoih khat in nungzui hoih loh teng puahpha thei a, nungzui hoih khat in makai hoih lo khat pen puahpha theilo hi. By (Sia Mungno) Nashville,TN, USA) – Zomi Daily\nPrevious: Election tawh kisai ngaihsutna pawlkhat gelh lehang ~ Pau Sian Lian\nNext: 2020 kiteelpi ah Zomi mipite kidophuai thute ~ Zam Thuam\nZBC Hymnal Singing Competition 2018 kibawlding\nMalaysia Subang Gas puakkham lakah ah Myanmar 6 kihel, mi 2 sikhin\nKuala Lumpur khuasung muntuamtuam Operasi bawlna panin gamdangmi 70 kimansuak